Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/188 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/188\nSANT IAN, IV.\nunan diouthan, hag ive he vugale hag he loened ? (13) Jesus a respontaz dezhi : Piou-benag a ev euz an dour-ze hen devezo sec’hed adare ; (14) mes piou-benag a evo euz an dour a roin-me dezhan, n’hen devezo biken mui a zec’hed, mes an dour a roin dezhan a deuio da veza enhan eur vammen dour hag a zavo evit ar vuez eternel. (15) Ar vaouez a lavaraz dezhan : Aotrou, ro d’in euz an dour-ze, evit n’am bezo mui a zec’hed, ha na zeuin mui aman da denna dour.\n(16) Jesus a lavaraz dezhi : Kea, galv da bried, ha deuz aman. (17) Ar vaouez a respontaz dezhan : N’em euz pried e-bed. Jesus a lavaraz dezhi : Lavaret mad ec’h euz : (18) N’em euz pried e-bed ; rag pemp pried ec’h euz bet ; hag an hini ec’h euz breman n’eo ket pried d’id ; ar wirionez ec’h euz lavaret var gement-se.\n(19) Ar vaouez a lavaraz dezhan : Aotrou, gwelet a ran ez oud eur profet. (20) Hon tadou ho deuz adoret var ar menez-man, ha c’houi a lavar penaos al leac’h e pehini ez eo red adori a zo en Jerusalem. (21) Jesus a lavaraz dezhi : Maouez, cred ac’hanoun ; an amzer a dosta ne adorfot mui an Tad na var ar menez-man, nag en Jerusalem. (22) C’houi a ador ar pez na anavezit ket ; ni a ador ar pez a anavezomp ; rag ar zilvidigez a zeu euz ar Judevien. (23) Mes dond a ra an heur, ha deuet eo dija, ma teuio ar gwir adorerien da adori an Tad en spered hag en gwirionez, rag an Tad a c’houlen ar seurt adorerien-ze. (24) Doue a zo Spered, ha red eo d’ar re a ador anezhan, hen adori en Spered hag en gwirionez.\n(25) Ar vaouez-se a respontaz dezhan : Gouzoud a ran e tle dond ar Messi, an hini a c’halver ar C’hrist ; pa vezo deuet, e tisclerio deomp pep tra. (26) Jesus a lavaraz dezhi : Me, pehini a gomz ouzid, eo hennes.\n(27) Var gement-se e teuaz he ziskibien, hag e oant souezet o velet ma komze gant eur vaouez ; koulskoude hini anezhe na lavaraz dezhan : Petra a c’houlennez-te ? pe : Perag e komzez-te ganthi ?\n(28) Neuze ar vaouez a lezaz he fod-dour, hag a ieaz en kear, hag a lavaraz d’an dud : (29) Deuit da velet eun den hag hen deuz lavaret d’in-me kement tra em euz great ; daoust ha na vez ket hennes ar C’hrist ? (30) Sortial a rejont eta euz kear, hag e teujont etrezeg enhan.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/188&oldid=125288 »


Thomas de Keyser - Wikipedia\nStrollad soudarded ar c'habiten captain Allaert Cloeck hag al letanant Lucas Jacobsz. Rotgans\nPoltred ur vaouez\nThomas de Keyser (e-tro 1596 en Amsterdam - 1667 en Amsterdam) a oa ul livour hag ur savour izelvroat ha mab Hendrick de Keyser.\nDe Keyser a oa barrek-tre a-fet livañ poltredoù, ha klask a voe war e lerc'h en Izelvroioù betek ar bloavezhioù 1630, ha goude-se ez eo Rembrandt a reas berzh en e blas. Rembrandt a voe levezonet gant oberennoù de Keyser, hag abalamour da se e voe soñjet e oa oberennoù zo diwar zorn Rembrandt, padal e oant bet savet gant de Keyser. \nEn e boltredoù e vez merzet e oa barrek da implij teknik an amskeud. Ul lodenn eus e boltredoù a zo a vent gant an dud a livas, daoust ma live peurliesañ taolennoù bihan a-walc'h, evel Pevar bourc'hvestr Amsterdam bodet da zegemer Marie de Medici (1638), a c'haller gwelout e mirdi Mauritshuis e den Haag.\nOuzhpenn livañ poltredoù e savas oberennoù a denn d'an istor ha d'ar mojennerezh, evel Theseus hag Ariadne hag a voe staliet e ti-kêr Amsterdam, hiziv an deiz Paleis op de Dam. De Keyser a labouras ivez evel savour. Eus 1662 betek e varv e 1667 e reas war-dro chanter ti-kêr nevez Amsterdam, deuet da vezañ hiziv an deiz Palez ar roue (Paleis op de Dam).\nNe ouezer tost netra diwar-benn an doare ma teskas ar vicher, met soñjal a reer e teskas gant arzourien all evel Aert Pietersz, Cornelis vander Voort, Werner van Valckert ha Nicolas Elias.\nEr bloavezhioù 1640 e rankas dilezel al livañ dre ma ne rae ket kalz berzh, ha neuze e werzhas maen-bazalt etre 1640 ha 1654, goude-se e stagas gant al livañ en-dro.\nDastumad brasañ e oberennoù a zo er Rijksmuseum Amsterdam. Taolennoù all diwar e zorn a c'haller gwelout e Mirdi al Louvre e Pariz, er Metropolitan Museum of Art e New York, e Mirdi ar Peniti e Sant Petersbourg hag en National Gallery e Londrez.\nUn delwenn da Dhomas de Keyser a zo ouzh mogerioù Stedelijk Museum en Amsterdam hag ur straed gouestlet dezhañ a zo en Enschede.\nEr memes koulz e voe bev ivez Thomas de Keyser (Utrecht, 1597-1651), un aktour hag a oa niz Hendrick de Keyser.\n↑ 2,0 ha2,1 Cultuurarchief\n↑ Letterkundig woordenboek voor Noord en Zuid\nThomas de Keyser war lec'hienn Gallery of Art\nArtcyclopedia Listen ar mirdioù enno oberennoù gant Thomas de Keyser\nAdtapet diwar « https://br.wikipedia.org/w/index.php?title=Thomas_de_Keyser&oldid=1950735 »\nLivourien izelvroat ar XVIIvet kantved\nKemmoù diwezhañ degaset d'ar bajenn-mañ d'an 15 C'hwe 2022, da 07:32.


l'Ouest en mémoire - 70 vloaz 'zo en echue ar brezel [Le soixante dixième anniversaire de la fin de la guerre 14-18]\nMédiathèque Fiche média 70 vloaz 'zo en echue ar brezel [Le soixante dixième anniversaire de la fin de la guerre 14-18]\nLe 70ème anniversaire de la fin de la Première guerre mondiale est l'occasion de revenir sur ce conflit meurtrier. L'historien Roger Laouenan évoque les derniers combats, le travail à l'arrière et l'état d'esprit des poilus.\nDa-geñver 70 vloaz fin ar Brezel-bed kentañ e oa bet skipailh an abadenn vrezhonek An Taol-lagad oc’h atersiñ Roger Laouenan. D’ar c’houlz-se e oa an istorour tregeriat o paouez embann e eil levr diwar-benn ar brezel, La Moisson rouge. En abadenn neuze e komz eus an arsav-brezel, eus an emgannoù hag eus an dud lazhet, eus al labour graet gant ar merc’hed e-kerzh ar brezel…\nRoger Laouenan zo bet ganet e 1932 e Ploulec’h. Studiet en deus kalz ar Brezel-bed kentañ bevet gant ar Vretoned, ha skrivet en deus meur a levr war ar sujed-mañ. An hini diwezhañ eo Les Bretons sous les gaz (2014). Kamarad bras da Anjela Duval e oa ivez, hag embannet en doa ul levr diwar-benn he buhez e 1982.\nPour commémorer les 70 ans de la fin de la Première Guerre mondiale, l’équipe de l’émission en breton An Taol-lagad est allée interviewer Roger Laouenan. À cette époque, l’historien trégorrois vient juste de publier son deuxième livre sur la guerre, La Moisson rouge. Il évoque les combats, le travail des femmes à l'arrière, l’armistice et le nombre de morts...\nRoger Laouenan est né à Ploulec’h en 1932. Il a beaucoup étudié la Première Guerre mondiale telle que l’ont vécue les Bretons, et a écrit de nombreux livres sur le sujet, le dernier étant Les Bretons sous les gaz (2014). C’était aussi un ami proche d’Anjela Duval et il lui a consacré une biographie en 1982.\nKazetenner - Herri Morvan\nEn 11 a viz Du 1918 e gar Rethondes e oa sinet etre ar Maréchal Foch evit Bro-Frañs hag e vignoned hag ar jeneral Erzberger evit an Alamanted emglev dibenn ar brezel. En desped d'ar c'heleier diwar fin ar vrezel ez eus bet emgann betek ar poent diwezhañ.\nBetek ar fin ez eus bet un emgann, betek an devezh diwezhañ, betek an dek a viz Du a zo bet tennoù, tud lazhet zoken. Met dija e oa… an dud a ouie, ar soudarded, hag an dud amañ ivez a ouie dija e oa krog an Alamanted da c'houlenn un armistis, setu memestra a oa nebeutoc'h a emgannoù met an dud a oa en-gortoz deus kement-se. Memestra zo bet tud lazhet.\nHag ur bern Bretoned o deus kemeret perzh er brezel. Hag ur bern tud bet lazhet evel-just. E Breizh, unan diwar pemp den mobilizet a zo bet lazhet. Er Frañs, unan diwar eizh.\nHervez an enklask zo bet graet memestra gant ar prefedi ez eus war-dro 150 000. Marteze un tammig muioc'h rak ret eo gouzout ivez memestra zo tud zo marvet goude ar brezel en abeg d'ar vrezel. Tud klañv, tud gloazet a zo marvet mizioù pe bloavezhioù goude. An dud-se evel-just zo ivez da gontañ marteze e-barzh ar sifr-se. Me a lavar 150 000.\nHag an dra-se en deus torret lañs ar vro evel-just, rak ar c'hard eus ar re lazhet a oa en oad da gaout bugale. Evit an ekonomiezh avat, ma'z eus bet bec'h er penn-kentañ, ar merc'hed a zo deuet a-benn da zerc'hel penn.\nAl labour a zo bet graet e pep lec'h ha memes zoken war ar maez, al labourerien-douar, dreist-holl ar merc'hed memestra, a oa chomet da labourat hag o devoa kemeret penn en atantoù, ar menajoù. Ac'hanta ar prizioù zo uhelaet ha setu a-benn ar fin an ekonomiezh ne oa ket fall, fall-tre war ar maez.\nE 14 avat ar soudarded a grede e oant o vont evit ur miz pe zaou. Ma ne oa ket ur vleunienn e penn pep fuzuilh, an darn vrasañ o devoa fiziañs da vezañ distro buan a-walc'h. Ret eo bet diskanañ buan. Goude daou pe dri bloaz ez eus bet kalzig o nac'h sentiñ, en o zouez nebeud a Vretoned.\nO ma Doue, tud a oa kustum, a oa boazet da sentiñ, da c'houzañv, tud kalet ha tud eus an douar dreist-holl peurvuiañ ar brasañ eus an dud-se a oa peizanted. Evito e oa difenn an douar rak soñjal a raent e oant o tifenn o zouar-i o-unan, rak ma gilent, ma yafe an Alamanted o vont war-raok, ma vije lezet an Alamanted da vont war-raok e vijent o tont amañ ivez e Breizh. Kentoc'h, evel-just lavaret vije ivez e oant o tifenn Bro-C'hall, adkemer an Alzas hag al Loren, se a vije lavaret dezho evel-just met ne gredan ket d'am soñj e spered don ar peizant breizhat e vije… an abegoù-se a gonte kalz, met abeg an douar kentoc'h.\nRoger Laouenan en deus furchet kalz e dielloù an arme pe re ar Stad ha savet en deus daou levr dija diwar-benn ar brezel 14. Kenderc'hel a ra da studial bep devezh, bep sizhun ha bep miz. An eil levr « La Moisson rouge » a zo e gwerzh en tiez.


Karl X Gustav - Wikipedia\nUr pennad Gustav Sveden zo ivez.\nKarl X Gustav, ganet e 1622 e kastell Nyköping, ha marvet e 1660 e Göteborg, a oa ur priñs alaman deuet da vout roue Sveden e 1654 war-lerc'h ar rouanez Kristina Sveden, keniterv dezhañ. Klask a reas unvaniñ ar vro, ha lakaat a reas kentañ Brezel an Hanternoz da darzhañ.\nKarl X Gustav, roue Sveden, poltredet gant Sébastien Bourdon.\nMab e oa d'ar c'hont alaman Johann Kasimir von Pfalz-Zweibrücken-Kleeburg ha da Katarina Sveden, merc'h da Karl IX, roue Sveden. An eil priñs eus an tiegezh Wittelsbach o tougen kurunenn Sveden e oa goude Christopher Bavaria (1441–1448).\nDimeziñ a reas d'ur briñsez Hedwig Eleonora von Holstein-Gottorp. Ur bugel o doe, ur mab a voe Karl XI, roue Sveden war-lerc'h e dad.\nAdtapet diwar « https://br.wikipedia.org/w/index.php?title=Karl_X_Gustav&oldid=1870259 »\nDernière modification le 8 Ebr 2020, à 14:10\nKemmoù diwezhañ degaset d'ar bajenn-mañ d'an 8 Ebr 2020, da 14:10.


evit an deizioù - Wikeriadur\nevit an deizioù\nSavet diwar :\nan adverb evit,\nar ger-mell strizh an,\nhag an anv-kadarn deizioù\nevit an deizioù /Distagadur ?/\nEn devezhioù tremen, zo o tont, pe en devezhioù-mañ\nGOD. – [...]... Nag a wech, evit an deiziou o deus treuzet va spered, ar geriou-se !... [...]... — (Jarl Priel, Ar Baleer-Bro, Sav niv. 26, Goañv 1943, p. 84.)\n— [...] : 'vit an deizioù, an itron a darempredet a roio ur barti chase, ha goude, ur pred bras, en he c'hastell. [...] ? — (Fañch an Uhel, Kontadennoù ar Bobl/1, Al Liamm, 1984, p. 179.)\nEvid an deizïou ez eo garo an amzer. — (Jules Gros, Le trésor du breton parlé Première Partie, 1966, p. 177.)\nKenavo evid an deiziou ! — (Jules Gros, Le trésor du breton parlé Première Partie, 1966, p. 177.)\nSetu amañ eun tamm ha na c'hwito ket evid an deiziou. — (Jules Gros, Le trésor du breton parlé Première Partie, 1966, p. 177.)\nEn ti all, a-hervez, a zo bet chao evid an deiziou. — (Jules Gros, Le trésor du breton parlé Deuxième Partie, 1970, p. 72.)\nNeuze az-po gwin evid an deiziou. — (Jules Gros, Le trésor du breton parlé Deuxième Partie, 1970, p. 208.)\nEvid an deiziou e vo red ober kov-moan. — (Jules Gros, Le trésor du breton parlé Deuxième Partie, 1970, p. 276.)\nAr wezenn-mañ a yelo en-traoñ evid an deiziou. — (Jules Gros, Le trésor du breton parlé Deuxième Partie, 1970, p. 360.)\n— Sell 'ta, Petunia, kalonig, n'ez pije ket bet keloù eus da c'hoar evit an deizioù ? — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 11.)\n— Tapet omp, a hirvoudas Ron, tra ma oa ar re all o poaniañ da zigeriñ an nor. Echu eo an abadenn. Kenavo evit an deizioù. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 167.)\nKenavo evid an deiziou... Ha yec'hed d'ho kosteziou ! — (Jules Gros, Le trésor du breton parlé Troisième Partie, 1974, p. 389.)\ngalleg : ces jours-ci (fr)\nAdtapet diwar « https://br.wiktionary.org/w/index.php?title=evit_an_deizioù&oldid=296661 »\nKemmoù diwezhañ degaset d'ar bajenn-mañ d'an 30 Meu 2020, da 16:40.


Scribus 1.4.x e brezhoneg\nUr meziant pajennaozañ ameilet dre urzhiataer (PAU) eo Scribus. Dasparzhet eo dre lañvaz GPL ha disgoust eo. Handelvoù evit Linux, Unix, Mac OS X pe Windows zo hegerz bremañ. Arc'hwelioù liesseurt uhel o live zo da Scribus, evel re a gaver gant meziantoù kenwerzhel all.\nIjinet eo bet Scribus evit ar pajennaozañ azasaus hag evit prientiñ teulioù o ferzhed vicherel. Krouet e vez gantañ kinnigadennoù ha furmskridoù PDF fiñv hag etrewezhiat. Kelaouennoù, kraflevrioù, skritelloù ha levrioù a vez savet gant Scribus.\nSkoret eo gant Scribus an darn vuiañ eus ar mentrezhioù kevregat pouezusañ mui an SVG (Scalable Vector Graphics : Kevregadoù Sturiadel Skeulaus). En o zouez ez eus al livioù SMMD hag ardoadur al livioù ICC (Integrated Communications Controller : Reolerezhioù Kehentiñ Enframmet). Arveret e vez e muioc'h eget 24 yezh, ar brezhoneg en o zouez abaoe an handelv 1.3.4.\nGannet eo, gant PDF, an treuzweluster, ar rinegañ hag ur spletad ledan eus erspizadurioù evit PDF 1.4 evel PDF/X3, o gannañ maeziennoù furmskridoù PDF etrewezhiat, notennadurioù ha sinedoù.\nSavet eo diwar XML, e vo enporzhiet testennoù diouzh restroù o mentrezh OpenDocument pe restroù RTF, Microsoft Word .doc, ha HTML ken mat all.\nPellgargañ ghostscript 9.x (pe uheloc'h) da gentañ amañ.\nPellgargañ an handelv 1.4.x (pe uheloc'h), war an holl savennoù skoret gantañ amañ.\nTraoù nevez gant Scribus 1.4.x\nGwellaet eo bet dornata an ergorennoù evel an ostilhoù da dreuzfurmiñ, ar Scrapbook hag ardoer ar skeudennoù.\nEvit an testennoù hag al lizherennerezh ez eus bet ouzhpenn kalz dibarzhioù, evel stil an arouezennoù, marzioù gwel hag askouezh an arouezioù. Adober/Dizober a zo hegerz evit an darn vuiañ eus ar gwezhioù a dizh an testennoù.\nGwellaet eo bet lec'hiadur ha dilec'hiadurioù ar reti, herrekaet eo bet pajennaozañ ar sterniadoù war ar steuenn hag etrewezhiañ etre ar sterniadoù kenereet.\nKeweriusterioù nezvez zo bet ouzhpennet evit an ergorennoù sturiadel evel gwezhiadurioù mod bolead, efedoù sturiadel pe embanner stiloù al linennoù.\nGwellaet eo bet dornata al leuniañ evel ar gousturioù leuniañ, rizhioù ilrezennoù ouzhpenn, skor evit mentrezhioù al livaouegoù (AI, EPS, GPL, PostScript, SOC) ha kalz livaouegoù all.\nSiloù da enporzhiañ ar sturiadelloù : Siloù nevez da enporzhiañ a zeu gant Scribus 1.4.x : Adobe Illustrator (EPS ha restroù diazezet war PDF), Macintosh Picture (PICT), Windows Metafile (WMF), Xfig (FIG), Calamus Vector Graphics (CVG), Kivio Stencils (SML), ha DIA Shapes (SHAPE).\nGwellaet eo bet dornata ar restroù savet gant Photoshop (adoet e vez an treuzfollennoù mod PSD, da skouer). Adskrivet eo bet Ardoer ar Skeudennoù.\nA-fet keweriusterioù evit ar Gwask e kaver ar merkoù moullañ ha diskouez goloadur an huz dre Arlberz ar moullañ.\nGwellaet bras eo bet ezporzhiañ ar restroù mod PDF. Bremañ e vez ezporzhiet e mod PDF 1.5 gant treuzfollennoù. Enkorfadur pe erlec'hiadur an elfennoù zo bet gwellaet ivez.\nOuzhpennet ez eus bet kant ha kant gwelladenn bras pe vrasoc'h.\nHizivaet eo bet ar skriptoù enkorfet.\nKalz muioc'h a batromoù zo bet enlakaet e Scribus 1.4.x.\nAdskrivet ha hizivaet eo bet reizhiad ar skoazell.\nEmbannet ez bet ul levr e brezhoneg nevez zo, savet gant Scribus penn da benn (golo ha korf an destenn) :


Alegorienn ar vougev - Wikipedia\nAlegorienn ar vougev, gant Platon. taolenn gant Jan Saenredam, hervez Cornelis van Haarlem, 1604, Albertina, Vienna.\nAlegorienn ar vougev, anavet ivez evel Mojenn ar vougev, zo un alegorienn gant ar prederour hellazat Platon e deroù VIIvet levrenn e skrid Ar Republik diwar-benn an Den hag an Anaoud. Kaoz zo enni eus tud chadennet en ur vougev dindan zouar, troet o c'hein ouzh an toull da vont e-barzh, ma ne welont nemet o skeudoù ha re traoù hag a zo pell a-dreke.\nAn alegorienn[kemmañ | kemmañ ar vammenn]\nEn ur vougev dindan zouar ez eus tud chadennet ha n'o deus ket gwelet sklêrijenn an deiz c'hoazh, hag anezhi n'anavont nemet un damsklêrijenn a zegouezh betek enne. Anezho o-unan hag eus an traoù en-dro dezhe n'anavont nemet ar skeudoù a welont ouzh mogerioù hag a zo stummet gant un tan a-dreke. eus ar sonioù n'anavont nemet an heklev.\nMa vez dichadennet un den ha kaset e-maez ar vougev e vo trellet e zaoulagad gant an deiz dre ma n'eo ket kustum d'e welout. Gouzañv a raio en abeg d'ar c'hemm ha ne vo ket gouest da welout ar pezh a vo diskouezet dezhañ. Daoust ha neuze ne fello ket dezhañ distreiñ d'ar stad ma oa a-raok? Ma talc'h e grog e voazo ouzh e stad nevez hag e c'hallo gwelout en e wirvoud. Ma kemer emskiant eus e stad kent e vo diaes dezhañ distreiñ da-gaout an dud chomet er chadennoù. Hogen ar re-se, dic'houest da empennañ pezh a zo c'hoarvezet dezhañ ne fello ket dezhe krediñ anezhañ : « daoust ha ne vo ket lazhet gante? »\nAdtapet diwar « https://br.wikipedia.org/w/index.php?title=Alegorienn_ar_vougev&oldid=1999773 »\nKemmoù diwezhañ degaset d'ar bajenn-mañ d'an 14 Mez 2022, da 16:05.


Dont a reas Arvorig da vezañ Breizh\nDeuet e oa ar Vretoned eus Kembre ha Kerne-Veur d’en em staliañ war douaroù nevez. En o mesk e oa menec’h hag a zegasas ganto un doare kristeniezh keltiek, merket gant ar burzhudoù. Mont a rae lod anezho da chom o-unan d’ur peniti, evel en enezenn Menez-Tumbaa zeuas da vezañ Menez-Mikael-ar-Mor diwezhatoc’h. Savet e voe 7 kêr eskobel veur gant 7 sant. N’eo ket diaes divinout pe re a oa bet savet gant sant Maloù pe sant Brieg. Evit Dol a oa bet savet gant sant Samzun, Landreger gant sant Tual, Kastell-Paol gant sant Paol Aorelian, Kemper gant sant Kaourintin, Gwened gant sant Padern.\nNevenoù, roue kentañ ar Vretoned\nKregiñ a reas ar brezelioù etre ar Franked hag ar Vretoned, a venne bezañ dizalc’h. E 831 e voe lakaet Nevenoù da ouarnour gant Loeiz an Devod abalamour da sioulaat ar jeu. Pa varvas ar roue karolingat e stourmas Nevenoù evit an dizalc’hiezh. Trec’h e voe d’ar Franked e Ballon, e-kichen Redon, ha setu ec’h embannas Rouantelezh Breizh. Unvaniñ a reas ar vro ha solutaat he lezennoù. Da neuze e veze komzet brezhoneg er c’hornôg d’ul linenn hag a yae eus Dol betek Sant-Nazer. Kement-se zo kaoz e lakaer Nevenoù da tad ar vroad vreton.\nUn istor etre mojennoù ha gwirionez\nE-tro ar mareoù-se e veze mesket mojennoù, istor ha relijion. Arzhur, da skouer, a oa o tifenn ar Vretoned enep ar Saozon, a vije deuet betek Breizh-Vihan asambles gant marc’heien an Daol-Grenn. E-touez dismantroù abati Landevenneg e vije bez ar roue Grallon. E-pad ar c’heit-se e veze skrivet an istor er manatioù a oa lañs ganto. Ur marzh eo bepred sellet ouzh an dornskridoù kaer-meurbet enno enlivadurioù graet gant menec’h Landevenneg, pe ouzh an diellevr bet savet gant adskriverien Redon.\nNa gredas ken na gerzhas ?\nDalc’het ez eus bet gant hengounioù zo en-dro d’ar sent diazezourien, gant pardonioù evel an Droveni e Lokorn pe Tro Breizh, un droiad hag a dremen dre 7 lec’h santel.


Protogenoi - Wikipedia\nProtogenoi a vez graet e gregach eus Doueed kentañ Hellaz, da lavarout eo remziad koshañ doueed Hellaz, a-raok donedigezh doueed Olympos. War an doueed kozh ha divarvel-se eo diazezaet framm an hollved.\n3 Listenn ar Protogenoi\n4 Hengounoù all\n4.1 Hervez gant ar varzhed\n4.2 Hervez ar brederourion\nGourel unander: "protogenos", liester: "protogenoi"; benel unander "protogena", diwar ar henc'hresianeg: Πρωτογονος pe Πρωτογενος, liester. Πρωτογονοι pe Πρωτογενοι; "kentañ ganet", a oa, hervez ar vitologiezh c'hresian, an doueed hag an doueezed kentañ ganet.\nGanet e oa bet an hini kentañ anezhe, C'haos hervez ar vrasañ eus ar mammennoù, digant ar goullo ha genel a reas ar re all da heul daoust ha ma vez meneget ur vamm hag un tad all dezhe holl e mammennoù all.\nTalvezout a ra an doueed hag an doueezed-mañ da aroueziañ elfennoù an Natur.\nListenn ar ProtogenoiAozañ\nSetu listenn glok ar Protogenoi:\nC'haos (Goullo) - nepreizh\nFanes (Engehentañ) pe Himeros (Gouennañ) - gourel\nFysis (Natur) pe Thesis (Krouidigezh) - benel\nErebos (Brumennoù an deñvalijenn) - gourel\nAither (Brumennoù ar sklaerder) - gourel\nThalassa (Gorre ar mor) - benel\nHemera (Deiz) - benel\nNyks (Noz) - benel\nAnanke (Didec'husted) - benel\nC'hronos (Amzer) - gourel\nGaia (Douar) - benel\nAn Ourea (Menezioù) - gourel\nAn Nesoi (Inizi) - benel\nOuranos (Neñv) - gourel\nTethys (Dour fresk) - benel\nOkeanos pe Hydros (Dour) - gourel\na-gevret gant Aither (na oa ket bet ganet gant Gaia)\nPontos (Dour, ar Morioù) - gourel\nTartaros - gourel\nMeur a hengoun henc'hresian all zo avat evit a sell ouzh an deogoniezh pe lignez an doueed, bet savet alies a-walc'h gant ar varzhed o-unan.\nHervez gant ar varzhedAozañ\nHervez kredennoù ar bPelegasted (adal c. 3 500 kt JK), e oa bet krouet Vi an Hollved gant Eurynome, hag he mab Ofion, gronnet tro-dro dezhañ, a dorras ar vi e daou damm ha damziskuilhet e oa bet neuze an hollved en e bezh ouzpenn an doueed hag an dud;\nHervez Homeros (hengoun dre gomz, adal 700 pe 600 kt JK) e oa Tethys hag Okeanos tad ha mamm an holl zoueed all;\nHervez Hesiodos (c. 700 kt JK) e oa C'haos ("goullo") er penn-kentañ, o tont war e lerc'h Gaia, Tartaros, hag Eros. Da c'houde e oa bet ganet gante meur a vugel, en o zouez Erebos, Pontos, Ourea, an Ditaned, Nyks, hag Aither;\nHervez Alkman (c. 600 kt JK) e oa an nereidez Thetis an doueez kentañ, bet lakaet ganti poros "hent", tekmor "merk" ha skotos "teñvelijenn" war ar goullo;\nEn e varzhonegoù, Orfeüs (c. 530 kt JK) a lakaas Nyks ("Noz") da bennaenn gentañ, ganet ganti meur a vugel.\nHervez an hengoun orfek adarre e oa bet lakaet Fanes (doue ar gouloù hag an engehentadur) da rener kentañ ar bed, bet ganet diwar ar Vi Hollvedel\nAristofanes (c. 456–386 kt JK) a skrivas en e oberenn Evned, e oa Nyks an doueez kentañ ha ganti e oa bet ganet Eros diouzh ur vi.\nHervez ar brederourionAozañ\nGant ur re brederourion henc'hresian e oa bet savet bep a deogoniezh hiniennel gant pep a b-Protogenoi:\nFerekydes Syros (c. 600-550 kt JK) a lakaas C'hronos ("amzer") da vezañ ar c'hentañ doue en e Heptamyc'hia.\nEmpedokles (c. 490–430 kt JK) a skrivas e oa Afrodite hag Ares ar pennaennoù kentañ bet gwiet gante an hollved diwar ar peder elfenn a-drugarez da c'halloud o c'harantez ha d'o strivoù.\nEvit ar wezh kentañ e 360 kt JK, e lakaas Platon Timaios da vezañ an doue kentañ bet krouet an Hollved gantañ diwar ar Mennozhioù.\nAdtapet diwar « https://br.wikipedia.org/w/index.php?title=Protogenoi&oldid=1916625 »\nKemm diwezhañ d'an 19 Du 2021 da 07:38\nKemmoù diwezhañ degaset d'ar bajenn-mañ d'an 19 Du 2021, da 07:38.


Pajenn:Morvan - Buez ar Zent, 1894.djvu/669 - Wikimammenn\nPajenn:Morvan - Buez ar Zent, 1894.djvu/669\nann naved var ’nn ugent a viz guengolo\nAnn Iliz a ra hirio eur gouel hag eunn offis a gostez evit henori sant Mikeal, arc’heal, hag henori asambles ganthan ann holl elez euz ar baradoz. Ann elez a zo sperejou pur krouet gant Doue evit he adori hag he zervicha. Abalamour ma’z int sperejou pur, ec’h anavezont hag e koumprenont ann traou kalz guelloc’h eged ann den. Ouspenn-ze, Doue enn eur ho c’hroui, ho c’hargaz a bep seurt donezounou dreist-natur. Goulskoude ne roaz ket d’ezho dioc’htu perz enn he c’hloar. Ho c’hroui a reaz, evit guir, enn eur stad santel hag euruz ; mes koueza a c’hellent euz ar stad-se, ha siouaz ! eleiz anezho a gouezaz.\nAnn hini en devoa ar renk huela enn ho zouez oa Lusifer, ha goudeze e teue Mikeal. Ne oa eal all ebed ker kaer ha Lusifer, na nikun hag en devije bet kement a c’hrasou digant Doue. Mes ann ourgouill a c’hounezaz he galoun, hag hen lakeaz d’en em zevel a enep he grouer asambles gant eur maread elez all en devoa touellet da ober eveldhan. Kerkent Mikeal a laoskaz ar griadenn-ma : « — Piou a zo henvel ouz Doue ? » Ha setu hen ha gelver ann holl elez fidel d’he zikour evit ober brezel da Lusifer ha d’he zrouk-elez. Ar re-ma a gollaz gantho, hag a oue kaset kuit euz ann env ha stlapet enn ifern.\nEvit rekoumpansi ann elez fidel, Doue a roaz d’ezho\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/669&oldid=137901 »


Milc’hwid ar serr-noz, Maodez Glanndour (1946) | A ! Lenn...\nMilc’hwid ar serr-noz, Maodez Glanndour (1946)\nVa c’hentañ kejadenn e oa gant Maodez Glanndour. Evel-just e ouezen e oa lakaet da varzh meur gant kalz tud, met ne oan ket emskiantek, a-raok lenn va-unan al levr-mañ, eus al levezon en doa bet war ar varzhed a zo deuet war e lerc’h.\nN’eo nemet ul levrig dister da welet, ennañ nebeut a bajennoù.\nEvel m’en deus en displeget e lec’h all, e kemer harp Maodez Glanndour war e ouiziegezh eus ar sonerezh klasel evit sevel e oberennoù. Splann eo e-barzh honnezh. Milc’hwid ar serr-noz zo ennañ pevar luskad, evel en ur sinfonienn. Pep hini anezho en deus un titl –ar verb a vuhez, ar verb a leunder, ar verb a gevrin, ar verb a drec’h–, met ivez, ur meneg oc’h heñchañ al lenner war-zu an temz-spered a zle santout, evel ma kaver e penn kentañ pezhioù sonerezh ‘zo, dreist-holl re. hanterenn gentañ an XXvet kantved, brokus ar gerioù “tro-dro”, evel didaskaliezhioù, enno.\nStart eo ar framm ha frank ar gwerzennoù. Evit Maodez Glanndour, e tle al lenner bezañ kaset gant lusk an taolioù-mouezh hag ar sonioù. Betek-henn em beze diegi o kompren ar mennozh-se a-wezhioù. Met an destenn-mañ en deus lakaet ac’hanon d’en em soñjal donoc’h war an dezv-se, kinnig barzhoniezh ha n’eo ket muzuliet. Heuliet em eus neudenn Maodez Glanndour diwar-benn ar sonerezh : ouzh ar gouloù-se, e teu da vezañ poellek. Ar son, ar sonerezh, eo a gas war-raok ar sonaozour klasel. Ne foeltr ket e amzer dre ret o kontañ e bredoù.\nMaodez Glanndour a blant sonerezh en e destenn gant un implij ledan eus ar c’henglotadurioù. Tregerniñ a ra ar c’hensonennoù, ar bogalennoù, an eil re o respont d’ar re all.\nKemer a ra harp ar skrivagner war an natur evit komz eus relijion. Ur meulgan eo, d’an natur ha da Zoue war un dro. Dic’hizet eo tem ar relijion evit kalz tud, bremañ, setu perak ne vez ket lennet kement Maodez Glanndour ha gwezhall, daoust ma chomfe tem an natur, diorroet ledan gantañ, a c’heller pegañ ennañ atav.\nUn nebeut “sonennoù berr” a zeu da heul Milc’hwid ar serr-noz, er fin. Tostoc’h eo ar re-se ouzh hor spered a-vremañ, dreist-holl pa deurvezont komz eus traoù douarel : Lagadoù ; Skeudenn war-dec’h…\nSplann eo, er re-se, ar gerentiezh a zo etre Maodez Glanndour hag Anjela Duval, da skouer.\nUn oberenn da lenn evit kompren ar pezh a zo deuet war-lerc’h, peurgetket !\nThis entry was posted on Lun, Gouere 9th, 2018 at 11:30\tand tagged with Glanndour, Maodez, Milc'hwid, noz, serr, serr-noz and posted in Barzhonegoù, Brezhoneg, Relijion.\tYou can follow any responses to this entry through the RSS 2.0 feed.\n« Nicolas Le Floch 11 : L’année du volcan, Jean-François Parot, Frañs (2013)\nJeux de famille, Miri Yù, Bro-Japan (2001) »\n2 responses to “Milc’hwid ar serr-noz, Maodez Glanndour (1946)”\nGouere 9th, 2018 at 18:11\npebezh plijadur ho lenn adarre ! mall a oa warnon (ha warnoc’h ivez war ar seblant, pa weler an niver a bennadoù embannet en ken nebeut a amzer) gant ma pado !\nGouere 10th, 2018 at 14:45\nTrugarez vras 🙂 gwir eo em boa kemeret un nebeut notennoù e-pad va ehan… ar re-se eo a embannan bremañ, mesk-ha-mesk gant pennadoù diwar-benn levrioù nevez-lennet ganin.


Touvaeg - Wikipedia\n(Adkaset eus Tuvaeg)\nUr yezh altaek eus ar skourr yezhoù turkek an norzh eo an touvineg pe touvaeg (тыва дыл tyva dyl, anvet ivez tuvin, tuva, tokha, soyot, soyon, tuba, uriankhai(-monchjak), diba pe kök mungak), komzet gant tro-dro da 209.400 den en holl e Touva e Rusia (Azia) (180.000 den e 2001), en Altay e Rannbarzh Emren Yinjiang e Sina (2.400 den e 1999) hag e Hövsgöl ha Hovd Aimags e norzh ha kornôg Mongolia (27.000 den e 1993).\n(тыва дыл tyva dyl)\nKomzet e : Rusia\nRannved : Touva\nKomzet gant : ~ 200.000\nYezhoù turkek norzh\nYezh ofisiel e : Touva\nISO 639-1 hini ebet\nISO 639-2 tyv\nKod SIL tyv\nC'hwec'h rannyezh ez eus disheñvel-tre an eil diouzh eben:\nTouvineg ar c'hreiz\nTouvineg ar c'hornôg\nTouvineg ar biz (todzhin)\nTouvineg ar gevred\nGant Lopsan-Chimit, ur manac'h tuva bouddaek eo bet ijinet doare-skrivañ broadel kentañ an tuvaeg e deroù ar bloavezhioù 30. Gwasket eo bet Lopsan diwezhatoc’h e-pad spurjoù Stalin. Lizherennoù roman a implije an doare-skrivañ-se dreist-holl, gant un nebeud lizherennoù nevez ouzhpenn evit merkañ sonioù an tuvaeg. Un nebeud levrioù zo bet embannet ennañ, en o zouez an taolioù esae kentañ evit deskiñ lenn d'an oadourien. Erlec’hiet eo bet lizherenneg Lopsan-Chimit diwezhatoc’h gant unan all diazezet war al lizherenneg kirillek en implij hiziv an deiz c’hoazh. Da-c’houde eo bet diverket roud doare-skrivañ ar manac’h eus al levrioù istor. Abaoe diskar an URSS eo krog an Duvaed hag un nebeud tud lennek all da dreiñ o selloù en-dro war istor ar skrivañ e tuvaeg. Adskoulmet eo bet neudenn an istor bremañ.\nGraet e vez en deiz a hiziv gant lizherenneg ar rusianeg eta, ouzhpennet enni teir lizherenn zibar ң (latin "ng" pe Lizherenneg fonetik etrebroadel (API) [ŋ]), Өө (latin "ö", IPA [ø]), Үү (latin "ü", IPA [y]). Heuliañ-rik a ra al lizherenneg urzh al lizherenneg rusianek gant ң lakaaet just goude Н, Ө goude О, ha Ү goude У. Ne gaver pennlizherenn ebet evit al lizherenn ң n'en em ziskouez morse e deroù ger ebet.\nPinvidik-mor eo sevenadur dre gomz an Duvaed. A bep seurt zo evel, da skouer, divinadelloù berr, rimadelloù, krennlavarioù, luziadelloù-teod betek kontadennoù marzus, hud, skrij, harozel ha danevelloù meur a zezreveller eurvezhioù-pad. E saozneg ez eus bet embannet un nebeud eus an davnevelloù meur-se, evel "Boktu-Kirish pe Bora-Sheelei" da skouer. En arvar emañ an arz dre gomz-se bremañ rak war goshaat ez a ar gonterien ha n'eus ket kalz a re yaouank evit dont war o lerc’h.\nEnesay.com - Tuvinian literature and mythology\n- Tuvan language and folklore materials\nAdtapet diwar « https://br.wikipedia.org/w/index.php?title=Touvaeg&oldid=1942384 »\nKemm diwezhañ d'an 13 C'hwe 2022 da 09:24\nKemmoù diwezhañ degaset d'ar bajenn-mañ d'an 13 C'hwe 2022, da 09:24.


Darvoud - Wikipedia\ndra a c'hoarvez\nUn darvoud a zo un dra a c'hoarvez en ur poent resis ken m'eo bet gwelet pe santet m'eo bet ur seurt torridigezh e-kreiz an heuliad poentoù diaraok ha diwar-lerc'h. Tarzhañ a ra an dra nevez-se, en un doare dic'hortoz peurliesañ, met a-wechoù ne bad ket, kuit da vezañ diefed.\n1 Ster diresis\n2 Ster skiantel\n2.1 Er skiantoù dre vras\n2.2 En debegouriezh hag er stadegouriezh\n2.3 En urzhiataerezh\nDre vras e vez lavaret ez eus bet un darvoud pa teu n'eus forzh peseurt tra dibar pe dic'hortoz. E buhez ar pemdez e vez implijet kalz ken oe diazez ar pezh a vez anvet ar c'heloù a vez treuzkaset d'un den da unan all pe reoù all. N'eus ket un eston m'eo keloù war an darvoudoù, bras ha munut, ar pezh a vez skignet gant an mediaoù (kelaouennoù, skingomz, skinwel hag all).\nMateri an Istor eo an darvoudoù, bras ha bihan, adlakaet diwar wel diwar roudoù lezet gant an dud (testennoù, savadurioù hag all). Evit un heuliad darvoudoù dibar e vez implijet ar ger "darvoudoù" gant ur merk amzer a-wechoù. Lavaret e vez "Darvoudoù Mae 1968", da skouer. Un dro-lavar izelañ eo evit chom hep reiñ un anv resis da darvoudoù kriz pe diaes da gompren.\nEr skiantoù dre vrasAozañ\nKemm ur stad pe gemm un endro diwar gemm un arvent eo un darvoud. Posupl eo mentañ padusted an darvoud pa vez sevenet un arnod evit studiañ anezhañ.\nEn debegouriezh hag er stadegouriezhAozañ\nUn darvoud a zo an draezhenn difetis (un dro-lavar) ma vez graet ur studiadenn warni.\nUn darvoud a zo un ober kaset d'an ardivinkoù gant un implijer pe gant ur programm evit ma vo lañset ur c'heweriañ.\nAdtapet diwar « https://br.wikipedia.org/w/index.php?title=Darvoud&oldid=1947348 »\nKemm diwezhañ d'an 14 C'hwe 2022 da 07:55


Klaus Störtebeker (bet ganet war-dro 1360 ha dibennet d'an 20 a viz Here 1401 e Hamburg) a oa ur c'hourser brudet eus hanternoz Alamagn. Bez' e oa e penn ur vandennad kourserien lesanvet Vitalienbrüder en alamaneg ("Breudeur ar Bevañs").\nDelwenn Störtebeker e Hamburg\nE dibenn an XIIIvet hag e penn kentañ ar XIVvet kantved e oa oberiant ar "Vreudeur"-se war aodoù hanternoz Alamagn. Genidik e oa Störtebeker eus Wismar, ur porzh eus Mecklenburg war aod ar Mor Baltel. E-pad ar braz eus e vuhez e voe diazezet en enez Rügen hag alese e tage bigi Kevre an Hansa er Mor Baltel hag e Mor an Hanternoz.\nKalz a istorioù a gonter diwar e benn. Gouzout a reer e voe o'n em gannañ a-du gant roue Sveden a-enep Danmark.\nE 1401 e oa kêr Hamburg o klask tapout anezhañ. Goude un emgann war vor e-kichen enez Heligoland e voe tapet. Hervez ar vojenn e oa bet o klask marc'hata gant e enebourien, o kinnig dezho ur chadenn aour hir a-walc'h evit ober an dro da gêr Hamburg a-bezh. Met ur wech harzet e voe barnet, gant unnek ha tri-ugent eus e dud, kondaonet d'ar marv ha dibennet.\nAdtapet diwar « https://br.wikipedia.org/w/index.php?title=Klaus_Störtebeker&oldid=1862427 »


Amsterdam Zuidoost - Wikipedia\nLec'hiadur Amsterdam Zuidoost\nAmsterdamse Poort e Zuidoost\nAmsterdam Zuidoost ("gevred" e nederlandeg) a zo unan eus ar 15 karter (stadsdelen e nederlandeg) a ya d'ober Amsterdam, kêrbenn an Izelvroioù. E Zuidoost e kaver Bijlmermeer, Venserpolder, Gaasperdam, ar gêriadenn Driemond, an takad greanterezh Amstel III/Bullewijk m'emañ "ArenA Boulevard". 84 811 annezad a zo, ha 22,08 km² eo gorread ar c'harter. Ouzhpenn 130 broadelouriezh a gaver er c'harter : 30% a dud a orin izelvroat, 30% a orin eus Surinam, 23% a orin eus Afrika, 6% a orin eus an Antilhez Nederlandat ha 2% a orin eus Maroko. Un ezklozadur eo Amsterdam Zuidoost, rak n'eo stok ouzh karter ebet eus Amsterdam.\nAl lodenn eus Amsterdam Zuidoost anvet Bijlmermeer a oa bet raktreset sevel anezhi evel ur gêr eus an dazont, diwar reolennoù arkitektouriezh Le Corbusier. En holl e voe savet 18 000 annez, 13 000 anezho a oa ranndioù. Siegfried Nassuth eo an arkitektour a reas war-dro ar chanter, hag a grogas e 1963. Ar savadur bras kentañ, anvet Hoogoord, a voe echu e 1968, hag an holl re all e 1975. E 1977 e voe digoret linenn gentañ metro Amsterdam, eus Zuidoost da greiz-kêr ha da di-gar Amsterdam (Amsterdam Centraal).\nE 1992 ez eas ur c'harr-nij israelat da flastrañ war ar savadurioù anvet Groeneveen en Kruitberg, e-kreiz Bijlmermeer. En Izelvroioù ez eo anvet Bijlmerramp an darvoud-se. 43 den a varvas, hag ur maen-koun a zo bet savet e-lec'h ma flastras ar c'harr-nij.\nLec'hienn ofisiel Amsterdam Zuidoost\nAdtapet diwar « https://br.wikipedia.org/w/index.php?title=Amsterdam_Zuidoost&oldid=1823573 »


Tresadenn eus Chanakya.\nUr prederour indian e oa Chanakya (Sañskriteg: चाणक्य Cāṇakya) (ganet war-dro -370 ha marvet war-dro -283). Anavezet eo ivez dindan an anvioù Kautilya ha VishnuGupta. Ar "makiavel indian" eo bet graet outañ ivez.\nNe anavezer ket kalz titouroù istorel a-zivout an den anvet Chanakya: darn ar gouizigezhioù a zo damm-mojennel. Hervez labourioù Thomas Trautmann e vez tu kavout peder zestenn o kontañ lodennoù eus Chanakya-Chandragupta katha (mojenn Chanakya).\nYezh orin an doare\nDoare Bouddhist Mahavamsa hag e ouzhpennadurioù Vamsatthappakasini (yezh Pali)\ndoare Jain Parishishtaparvan gant Hemachandra\nKashmiri version Kathasaritsagara gant Somadeva, Brihat-Katha-Manjari gant Ksemendra\nDoare Vishakhadatta Mudrarakshasa, ur pezh-c'hoari e Sanskrit gant Vishakhadatta\nEr peder doare e adkaver Canakya fuloret dre bezañ kunujennet gant ar roue Nanda. Adal an darvoud-se e dou e lakao da gouezhañ ar roue. Distroadet ez eo ar roue a-benn ar fin hag e-plas e vez lakaet Chandragupta evel roue nevez gant Chanakya.\nPezh-c'hoari a-vremañ Manoj Joshi o taolenniñ Chanakya.\nAdtapet diwar « https://br.wikipedia.org/w/index.php?title=Chanakya&oldid=1754291 »\nKemmoù diwezhañ degaset d'ar bajenn-mañ d'an 8 Gou 2017, da 22:43.


Pajenn:Perrot - Bue ar Zent.djvu/387 - Wikimammenn\nPajenn:Perrot - Bue ar Zent.djvu/387\nPempvet devez warn-ugent a viz Mae\nSANT GREGOR VII\nSicut sol effulsit in domo Dei.\nEvel an heol e lufras en ti an Otrou Doue.\nAn Iliz, epad an dekvet kantved hag epad loden gentan an unnekvet, a oa tristidigez vras war he zâl. Ar zantelez ne vleunie ken ; al lealded a oa maro ; ar wirione a oa sebeliet ; an droug a oa trec’h d’ar vad ; an dud ne oant troet nemet da dastum madou ; ar pab a oa gwasket ; pennou-bras an douar a rê o mistri en Iliz ; i eo a hanve ar pabed, an eskibien, an abaded hag ar bersoned, ha rei a rent ar c’hargou alïes d’ar re a ginnige ar muian d’eze.\nDre ze, an eskoptiou hag ar manatiou, eleiz aneze, a oa en o fenn beleien hag a oa beleien dre laer, hep deskadurez ha hep santelez, ha n’eo ket souezus ne dalveze ket kalz gwelloc’h evite an darn vrasan eus ar re a oa dindanne.\nDoue, erfin, a gemeras true ouz an Iliz hag a zigasas Gregor VII da rei d’ezi eul lufr hag eur c’halloud evel n’he devoa ket bet c’hoaz.\nHildebrand, a deuas divezatoc’h da vezan Gregor VII, a c’hanas en Sovana, dek leo diouz Sienn, er bla 1020.\nBonizo, e dad, a oa kalvez hag en devoa eur breur, e hano Lauranz, a oa abad en manati Itron-Varia Mene Avantin, en Rom.\nHildebrand a oe savet gant e eontr, a reas anezan eun den desket ha vertuzus. Da bemp bla warn-ugent, Gregor VI a gemeras anezan da skrivagner (1045).\nDa varo e vestr, er blavez war-lerc’h, en em dennas en manati Kluny, en Frans ; tri bla goude, Brunon, eskob\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/387&oldid=140652 »


26vet Kenstrivadeg rannvroel a skridvarnerezh\n10 a liseadezed hag a liseidi loreet evit o skridvarnadennoù\nDek danvez skridvarner a oa bet loreet da-geñver emgavioù broadel Goncourt al liseidi d’an 30 a viz Du. Priziet int bet abalamour d’o labour dielfennañ romantoù hag a oa war ar renk evit ar priz Goncourt. Grit anaoudegezh ganto !\nLiseidi Breizh o lakaat o liseoù war wel\nEr bloaz-mañ o deus bet tro al liseidi da lakaat o liseoù war wel gant ar galv da raktresoù « glad ma lise ». Al liseidi loreet e 2018 a ginnigo o raktresoù e 2019.\n7vet kentstrivadeg Estran : embannet eo anvioù al loreidi evit 2018\nSkoazellet e vez ar stignad Estran gant Rannvro Breizh ha kaset e vez en-dro gant Filmoù e Breizh. Kinnig a reer gantañ da bevar aozer-realizatour yaouank ha da bevar froduer nevez war ar vicher kaout ur stummadur e-pad 18 miz. E-kerzh Festival europat ar filmoù berr, e Brest, e oa bet embannet ent ofisiel anvioù al loreidi.


Harz-labour miz C'hwevrer - Wikipedia\nHarz-labour miz C'hwevrer\nHarz-Labour miz C'hwevrer 1941 a voe un harz-labour hollek aozet en Izelvroioù e-pad an eil brezel bed, a-benn sevel a-enep d'an oberoù ha d'an disentezioù enepyuzev kaset da benn gant an Nazied. Diazezet e voe dreist-holl war ar skrapadegoù aozet gant an Nazied e karter yuzev Amsterdam. Kregiñ a reas an harz-labour d'ar 25 a viz C'hwevrer ha paouez a reas en deiz war-lerc'h.\nDelwenn De Dokwerker en Amsterdam, da zerc'hel soñj eus harz-labour miz C'hwevrer\nAn ober kentañ aozet en Europa a-benn sevel a-enep d'an disentezioù enepyuzev kaset gant an Nazied e voe, hag azoet e voe gant tud ha ne oant ket yuzev.\n1 Stad an traoù a-raok\n3 An harz-labour\n4 Derc'hel soñj\nStad an traoù a-raokAozañ\nEn em rentañ a reas an Izelvroioù da Alamagn e miz Mae 1940, hag an disentezioù enepyuzev kentañ a voe kemeret e miz Even 1940. E miz Du 1940 e voe skarzhet ar yuzevien eus kement framm foran a oa, ar skolioù-meur en o zouez. Da-heul e voe aozet manifestadegoù gant studierien e Leiden hag e lec'h all ivez. Er memes koulz ez eas war gresk an anken a oa e-touez micherourien Amsterdam, dreist-holl e-touez ar re a save bagoù en Amsterdam-Noord, rak aon o doa bezañ rediet da vont da labourat en Alamagn.\nE-keit ma'z ae an traoù war washaat e c'hoarvezas meur a emgann kaset gant izili NSB hag izili e strollad stourm anvet WA (Weerbaarheidsafdeling – kevrenn difenn) he karterioù yuzev Amsterdam. Meur a emgann a c'hoarvezas er straedoù etre izili WA ha strolladoù emzifenn yuzev. E-kerzh unan eus an emgannoù brasañ, d'an 11 a viz C'hwevrer 1941 e Waterlooplein, e voe gloazet da vat Hendrik Koot, hag eñ ezel eus WA. Mervel a reas d'ar 14 a viz C'hwevrer 1941.\nD'an 12 a viz C'hwevrer 1941 e voe gronnet ar c'harter yuzev gant soudarded alaman sikouret gant ar polis izelvroat. Orjal dreinek a voe staliet tro-dro d'ar c'harter, ha staliet e vo ivez checkpointoù gant ar polis. Azalek ar mare-se e voe difennet ar c'harter ouzh an dud nannyuzev.\nD'an 19 a viz C'hwevrer ec'h erruas ar Grüne Polizei alaman er stal skorn Koco e Van Woustraat, hag un emgann a grogas. Meur a boliser a voe gloazet en emgann a zeuas da-heul. Meur a emgann all a c'hoarvezas e-pad dibenn-sizhun an 22 hag an 23 a viz C'hwevrer, d'ar mare ma voe aozet ur skrapadeg gant an alamaned. 425 paotr yuzev, etre 20-35 bloaz, a voe kemeret da ouestlidi ha kaset goude-se da gampoù-labour Buchenwald ha Mauthausen. Lod brasañ anezho a varvas dindan bloaz.\nDa-heul ar skrapadeg en em vodas izelvroiz e Noordermarkt d'ar 24 a viz C'hwevrer. Lakaat a rejont da bal aozañ ur harz-labour a-benn sevel a-enep d'ar skrapadeg hag ae-enep d'al labour ret en Alamagn. En deiz goude e voe skignet traktoù da c'hervel d'an harz-labour, daoust ma oa bet berzet ar strollad politikel-se gant an nazied.\nE-touez ar re gentañ a chomas a-sav gant o labour e voe ar vlenierien tramway, ha da-heul tud all a rae war-dro servijoù-kêr, evel implijidi De Bijenkorf hag an dud a laboure er skolioù. Daoust ma klaskas an alamaned lakaat un termen d'an harz-labour, ez eas ar reuz war gresk en Amsterdam koulz hag e kêrioù all evel Zaanstad, Kennemerland hag Utrecht. Ne badas ket gwall bell an harz-labour : d'ar\t27 a viz C'hwevrer e voe deuet a-benn ar polis alaman da lakaat un termen dezhañ. Daoust ma ne voe ket trec'h aozerien ah harz-labour, e chomas un darvoud a-bouez dre ma oa an hin kentañ aozet a-enep da zoareoù an nazied a-enep d'ar yuzevien.\nPep bloaz d'ar 25 a viz C'hwevrer e ve aozet ur gerzhadeg da zerc'hel soñj eus an harz-labour, hag a re a gemer perzhi enni a vale dirak Dokwerker, ar maen-koun bet savet e 1951, ha lakaet war ziskouez e miz Kerzu 1952. Savet e voe gant ar c'hizeller izelvroat Mari Andriessen. Izili an holl strolladoù politikel, tud e-kar eus an transportoù foran koulz hag izili kevredigezhioù derc'hel soñj eus an loskaberzh a gemer perzh en darvoud. Daoust ma voe lazhet tri ezel eus ar strolald komunour e-pad an harz-labour ha kaset 12 ezel all d'an toull-bac'h en Alamagn, e voe rediet izili ar strollad komunour da aozañ un darvoud all e-pad ar brezel yen, rak e-pad meur a vloaz e nac'has politikourien all e vije bet aozet an harz-labour gant izili ar strollad komunour.\nDe Bezetting gant DR. L. Jong (1966, adembannet e 1985) embannet gant Querido, p.135–178\nDe Februaristaking gant DR. B.A. Sijes and others, embannet gant H. J. W. Becht, 1954\nOndergang gant DR. J. Presser, embannet gant Staatsuitgeverij, 1965\nHarz-labour miz C'hwevrer 1941\nAdtapet diwar « https://br.wikipedia.org/w/index.php?title=Harz-labour_miz_C%27hwevrer&oldid=1457178 »\nDernière modification le 3 Ebr 2013, à 23:39


Abadenn Atersadennoù : Reform al lise 'n eus degaset muioc'h a vrezhoneg e lise Brizeux Kemper\nAn distro-skol e Roudour\nE miz Gwengolo 'vo an distro d'ar skol evit ar vugale an…\nYoga war an draezhenn e Gwaien\nBleunienn Louarn a ginnig kentelioù yoga war an draezhen…\nPlijadur 'vo e Douarnenez e-doug an hañv !\nPlijadur 'vo e Douarnenez 'tog an hañv, na posubl n'eo k…\nGwendal le Goff zo deuet betek studioioù Radio Kerne da …\nEfedoù ar c'horonavirus war brogramm danvez maered Kemper #2 tu dehou Ludovic Jolivet\nE kerzh tro gentañ an dilennadegoù kêr e Kemper e oa tre…\nAbadenn Atersadennoù - Pennad skignet d'ar 31.12.2019\nReform al lise 'n eus degaset muioc'h a vrezhoneg e lise Brizeux Kemper\nGant : Morgan, Neven, Leane, Elea, Liza, Enzio, Nadège Monfort\nE lise divyezhek publik Kemper e vez graet muioc'h a vrezhoneg ar bloaz-mañ eget a-raok ! En distro-skol-mañ emañ lezenn nevez Minist an Deskadurezh Stad Jean-Michel Blanquer da gaout un efed war studioù ar re gentañ klas. Gant reform al lise, evel ma ouiit marteze, ne vo ket mui deus ar filierennoù Lennegezh, Ekonomikel ha Sokial, ha Skiantel (L, ES, S). Pep lisead a gemer ar pezh a blij dezhañ e touezh danvezhioù arbennikaet (ispisializadurioù). Ouzhpenn an danvezhioù diazez, ma vez kavet galleg, istor-geografiezh, yezhoù, sport, ha skiantoù diazez e c'hell pep lisead e kentañ klas dibap tri zañvez.\nLise laik Brizeux e Kemper a zo an hini nemetañ etre ar c'hwec'h lise publik o kinnig an hentenn divyezhek, da ginnig ar brezhoneg evel danvez arbennikaet. Diwar zaouzek lisead hag a zo tremenet e kentañ klas ar bloaz-mañ, int bet nav da gemer ar brezhoneg e touezh o zri ispisializadur.\nEvit ar re ha n'hellont ket heuliañ ar c'hentelioù brezhoneg evel dañvez arbennikaet ne vez graet nemet teir eurvezh brezhoneg er sizhun. Gwir eo ivez evit al liseidi en hentadoù divezhek all e Breizh, pa ne vez ket kinniget dezho ar brezhoneg evel dañvez arbennikaet eno.\nMorgan, da skouer, e kentañ klas e lise Brizeux Kemper 'n eus dibabet matematikoù, skiantoù ar vuhez, ha brezhoneg da zanvezioù arbennikaet...\nAtersadennoù Radio Kerne.


Pajenn:Imitation ar Verc’hes Vari.djvu/80 - Wikimammenn\nPajenn:Imitation ar Verc’hes Vari.djvu/80\nEvel-se e consultas an Autrou-Doue var ar stad e pehini e falle dezan e c’hantrege ; e recevas e venediction ; e chomas guerc’hes er stad ar briadelez evel ma oa diarauc ; e vevas evel c’hoar gant Sant Joseph.\nEr retret e qemeras qement a attach evit ar purete, ma ne gonsantas jamæs he c’holl, pas memes evit beza mam da Zoue, erves he c’homzou d’an æl Gabriel.\nNe lavaran qet na ve necesser d’an dud yaouancq en em barlant arauc demezi. Greont eta, mes eur vech pe ziou ebqen hac e presanç ho c’herent, pe a veel dezo, gant ar vodesti hac an honestiz ar vrassa.\nCals a so galvet da veva eb demezi, da veza beleyen, pe d’en em denna er gouenchou, ha pep-hini a dle beza lezet libr var ar choas a stad a vuez.\nPet, ma na vizent qet demezet ha ma vizent bet lêzet en ho liberte da heulia inspiration er c’hraç a Zoue, a vize bet brema ho eneou er barados, elec’h beza en ifern.\nMalheur deoc’h-u, bugale, eme ar prophet Isaï, malheur deoc’hui pere a ya enep urs ar brovidanç a Zoue, ha pere oc’h eus formet dessinou eus ho pen oc’h-unan, eb consulti an Autrou-Doue dre ar retret, ar bed en hac en œuvrou mad-all en ho calloud.\nMalheur d’an den a fell dezan en em gun-\n(a) Is. 30. 1.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/80&oldid=113412 »


Diaouled ar Menez - Wikipedia\nDiaouled ar Menez eo ar strollad sonerezh en deus roet lañs da c’hiz ar strolladoù fest-noz.\nSavet eo bet ar strollad e dibenn 1971 gant Yann-Erwan ar C’horr, Bruno ar Manac’h ha Fulup ar Balp e Karaez, gant an anv Avel ar C’hwitell da gentañ. Tommet e oant ouzh sonerezh ar vro war-lerc’h berzh Alan Stivell.\nYann Goasdoue a gemero perzh ganto buan a-walc’h e 1972, ha kemer a reont neuze an anv Diaouled ar Menez, anv kavet gant Youenn Gwernig. Diazezet eo o sonerezh, leun a startijenn, war donioù dañs Breizh-Izel dreist-holl.\nMenegomp eo brezhoneg hepken a weler war golo o fladennoù, pezh a zo ral er metoù-se.\nPennañ sonerien bet ar strollad :\nYann Goasdoue, bombard, taboulin\nYann-Erwan ar C’horr, akordeoñs\nBruno ar Manac’h, gitar, mandolinenn\nMikael Sohier, bombard\nTangi an Dore, gitar boud\nMelaine Favennec, violoñs\nFulup ar Strad, binioù\nEn Dro - Ton Doubl (45 tro), 1972, embannet gant Arfolk\nDiaouled ar Menez (33 zro), 1973, embannet gant Arfolk SB 318\nAtav ez eomp (33 zro), SB 364\nMerc’h an Diaoul, BUR 817\nTonioù gant Diaouled ar Menez a gaver ivez war Beilhadeg e Menez-Kamp ha Kertalg 1973.\nAdtapet diwar « https://br.wikipedia.org/w/index.php?title=Diaouled_ar_Menez&oldid=1822421 »\nKemmoù diwezhañ degaset d'ar bajenn-mañ d'an 10 Gen 2019, da 19:01.


Kurdistan Turkia - Wikipedia\n(Adkaset eus Kurdistan an Norzh)\nKurdistan Turkia pe Hanternoz Kurdistan pe Kurdistan an Norzh (Türkiye Kürdistanı pe Kuzey Kürdistan e turkeg, Kurdistana Tirkiyê pe Bakurê Kurdistanê e kurdeg) eo an anv a reer eus al lodenn eus Turkia a zo annezet gant Kurded, e-kichen ar rannvroioù all zo poblet ganto er Reter-Nesañ.\nEn em astenn a ra war ur gorread etre 190 000 km² ha 230 000 km², da lavaret eo tost d’un drederenn eus gorread Turkia. Ur 17 proviñs bennak eus Turkia zo e Kurdistan Turkia, met diaes eo lavaret petra eo bevenn ar rannvro er c’hornôg. N’eus unander ebet gant ar rannvro-se war dachenn ar velestradurezh hag enebet eo stad Turkia ouzh implij ar ger Kurdistan evit envel anezhi.\nDiyarbakır (Amed e kurdeg) eo ar gêr vrasañ er rannvro. Kurded Turkia a vefe etre 15 ha 25 milion anezho, met kalzik anezho o deus kuitaet maezioù Kurdistan evit mont da gêrioù bras kornôg Turkia, evel Ankara pe Istanbul.\nMogerioù Diyarbakır (Amed)\nAdalek ar XIVvet kantved e voe an darn vrasañ eus Kurdistan en Impalaeriezh Otoman. Goude ar Brezel-bed kentañ e voe rannet an Impalaeriezh da sevel meur a vro nevez, ha da-heul e voe rannet ar Gurded etre meur a stad. Sevel a reas kalz Kurded a-enep lakaat lodenn norshañ ar vro annezet ganto e-barzh ar Republik Turk nevez-savet, pa n'anaveze houmañ gwir ebet dezho da gomz o yezh, ha meur a emsavadeg a voe er bloavezhioù 1920 ha 1930.\nAbaoe an amzer-se e vez atav stourmoù kalet evit ma vefe anavezet gwirioù ar Gurded eno hag evit ma vefe disrannet Kurdistan diouzh Turkia. Etre 1925 ha 1965 e oa Kurdistan Turkia un dachenn miret evit an arme ha berzet ouzh an estrenien. E-pad an ugent vloaz diwezhañ ez eus bet renet ur stourm armet gant ar strollad PKK ; war-dro 35 000 den a vije marvet er stourm-se.\nAdtapet diwar « https://br.wikipedia.org/w/index.php?title=Kurdistan_Turkia&oldid=1613102 »\nKemmoù diwezhañ degaset d'ar bajenn-mañ d'an 17 Gen 2015, da 16:58.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/208 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/208\nSANT IAN, XI.\nc’hanavezot ha ma credot ema an Tad enoun ha me enhan.\n(39) Klask a rent eta c’hoas cregi enhan ; mes mond a reaz euz tre ho daouarn.\n(40) Hag ez eaz a-nevez en tu all d’ar Jourdan, el leac’h ma oa Ian o vadezi da genta ; hag e choumaz eno. (41) Ha kalz a zeuaz d’he gavoud, hag e lavarent : Ian, evit gwir, n’hen deuz great miracl e-bed ; mes kement hen deuz lavaret Ian divarben he-man a zo gwir. (42) Ha kalz a gredaz enhan eno.\nBEZ’ e oa eun den klanv hanvet Lazar, euz a Vethani, bourg Mari ha Martha he c’hoar. (2) (Mari eo an hini a eoliaz an Aotrou gant eun eol a c’houez-vad, hag a zec’haz he dreid dezhan gant he bleo ; ha Lazar, he breur, eo a oa klanv.) (3) He c’hoarezed eta a gassaz tud da lavaret da Jesus : Aotrou, an hini a gerez a zo klanv.\n(4) Pa glevaz Jesus kement-se, e lavaraz : Ar c’hlenved-ze n’eo ket d’ar maro, mes evit gloar Doue, evit ma vezo glorifiet Mab Doue dreizhan.\n(5) Hogen, Jesus a gare Martha, hag he c’hoar ha Lazar. (6) Koulskoude, pa hen doa klevet penaos e oa klanv, e choumaz daou devez c’hoas el leac’h ma oa. (7) Neuze e lavaraz d’he ziskibien : Deomp adare en Jude. (8) An diskibien a lavaraz dezhan : Mestr n’euz ket pell ar Judevien a glaske meina ac’hanoud, hag ez ez c’hoas di ! (9) Jesus a respontaz : Ha n’euz ket daouzec heur en deiz ? Mar deu unan-benag da vale pa vez sclear an deiz, ne gwezo ket, rag gwelet a ra sclerijen ar bed-man. (10) Mes, mar bale e-pad an noz, e teu da gweza, abalamour n’hen deuz ket a sclerijen.\n(11) Evel-se e komzaz, ha goude e lavaraz dezhe : Lazar hor mignon a zo kousket ; mes me a ia d’hen dihuna. (12) He ziskibien a lavaraz dezhan : Aotrou, mar d’eo kousket, e vezo rentet d’ar iec’hed. (13) Hogen, Jesus hen doa komzet euz a varo Lazar ; mes int a grede e komze euz a repos ar c’housk. (14) Neuze Jesus a lavaraz dezhe freaz : Lazar a zo maro. (15) Hag ez oun contant abalamour deoc’h ne oann ket eno, evit ma credot ; mes deomp d’he gavout. (16) Thomas, a c’halver Didimus, a lavaraz d’an diskibien all : Deomp ive ni, evit ma varvimp assambles ganthan.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/208&oldid=125312 »


Journal de Renaud Camus, vendredi 29 novembre 2019\ncréée le dimanche 1er décembre 2019, 1 h 30Vendredi 29 novembre, une heure et demie du matin. Diable, ça pourrait devenir très vite très difficile… Déjà ma carte bleue ne marche plus qu’à ~~~~~~, ~~~~~~~~~~ ~~~~~ ~~~ ~~~~~ ~~~~~~~~ ~~~~~~~, ~~~ ~~~~~ ~~~ ~~~~~ ~~~ ~~~~~ ~~~~~~~~. Hier et aujourd’hui, ~~~~~~~~~, ~~~ ~~~~~~~~~~ ~~~ ~~~~ ~~~~~~~ ~~~ ~~~~~~~ ~~’~~~~~~ ~~~~~~~~~ ~~~~~~~ — ~~~~ ~~~~~~ ~~~~~~ : ~~~ ~~’~~~~~~~ ~~~~~~ ~~~ ~~~~~~ ~~~~~~ ~~~~~~ ~~~~~ “~~~~~~~~~ ~~~~~~~~”, ~~~~ ~~~~~~ national. Mais je ~~~ ~~~~~~~~ ~~~~~~ ~~~~~~~, ~~~~ ~~~~~~~~~~~~~ ~~ ~~~~~~~~ ~~~~~ ~~~~~. ~~~~~~~ ~~’~~~~ ~~~~~~~~~ ~~~~~ ~~~ ~~~~~~~~ ~~~~~, ~~~~ ~~~ ~~~ ~~~~~ ~~~~~~~~~ ~~’~~~~~~~~~. ~~~~~~~ ~~~~ ~~~~~ ~~ Fleurance, ce soir, ~~~~~ ~~ ~~~~~~~~ ~~~~ ~~~~ ~~~~~~~ ~~~ ~~’~~~~~~~ ~~~~~~~~ ~~~~~ ~~~ ~~~~~~~. ~~~~~ ~~~ ~~~~~~~ ~~~~ ~~~ ~~’~~~~ ~~~~ ~~~~~ ~~~~~ ~~~~~ ~~~ ~~~~~~~~~~ ~~’~~~~~~~~~~ ~~~~ ~~~~~~~~~, car dès demain, ~~~~~~~~ ~~~~~ ~~~ ~~~~~, ~~~~~ ~~~~~ ~~~~~~~~~ ~~~~~~~ ~~~~ ~~~~~~~~~ ~~~ ~~~~~ ~~~~~~~, ~~~ ~~~ ~~ ~~~ ~~ ~~~ ~~~~ ~~~~~~~. ~~~~~ ~~~ ~~~ ~~~~~~~~~, ~~~ ~~~~~~~~~~ va faire un ~~~~ ~~~ ~~~~~~ prodigieux.\nJe ~~~~~ ~~~~~~~~~~ ~~ ~~~~~~ ~~~~~ ~~~~ ~~~~~~, ~~~~~ ~~~~ ~~~~~~~~ ~~~ ~~~~~. ~~~~~ ~~~~~~~~ ~~~~~~~~ ~~~ ~~~~~~ ~~~~~ ~~~~ ~~~~~~ ~~~~~~ ~~~~ ~~~ marche pas, ou ~~~~~ ~~~ ~~~ ~~~~~ ~~~~~~~ ~~~ ~~~~~ ~~~ ~~~~~~~~ ~~~ ~~~~ (~~~ ~~~ ~~~~~~~~ ~~’~~~~ ~~~~~~~ ~~~~) ? ~~~ ~~~~~~~~ ~~~~~~~~~~~ ~~ ~~~ ~~~~ ~~~~~ ~~~~~~~~~ ~~~ ~~~~~~~~~~~~~~~ du plein service, ~~~~~~ ~~~~ ~~~~ ~~~~~~~ ~~~~ ~~ ~~~~~~~~~~ ~~~~~~~ ~~~ mois ?\nDans ~~~~~~~ ~~~~~~~~~, ~~~ ~~~~~~~~~~~~ ~~’~~~~~~ ~~ ~~~~~~~~~~ ~~~~~ ~~~~~~~~~ ~~~~~~~~~ ~~~~~~~~ ~~~~~~ ~~~~~~ ~~~~~~ ~~~ ~~~~~~~~~ ~~~ SOSRacisme ou de ~~~ ~~~~~~, ~~’~~ ~~~~~ ~~~ ~~~~~ ~~~~~~~~~~. ~~~~ ~~~ ~~~~~~-~~-~~~, ~~~~~ ~~~~ ~~~~-~~~, ~~~~~~ ~~’~~~~~~~~~ ~~~ ~~~ ~~~~~ ~~~~ ~~~~~~ ? ~~~ ~~~~~ ~~’~~~~~~ ~~’~~~~ ~~~~~~~, ~~~ ~~~~~ partir ses meubles, ~~~ voiture ?\nLa ~~~~~~~ ~~ ~~~~~~ ~~~ ~~~~~~, ~~~ ~~’~~~ ~~~~~~~~~, ~~’~~~ ~~~~ ~~~~ ~~~~~~~ ~~~~~~~ ~~~~~~~~~ ; ~~~ ~~~~~ ~~~ ~~~~ ~~’~~~~ ~~~~ ~~~~~~~ ~~~~~~’~~ ~~~~~, ~~~~~ ~~~~~~ raté le facteur. ~~~ ~~ ~~~~~~~ ~~~ ~~~~~ ~~~ ~~~~~~~~, ~~~ ~~’~~~~~~~~ ~~’~~~~ ~~~~~~~ ~~~~~~~~~~~~, ~~~~ ~~~~~~~~ ~~~~~ ~~~~~~~~~~~~ ~~~~~~~. ~~~~~~~ ~~~~ ~~~~~~~~ ~~~~~~~~~~~~~ ~~~ ~~~~~ ~~~~~. ~~~~~ ~~~~~~~ ~~~~~~~~~~~ va-t-il encore me ~~~~~~~ ~~~~~~~ ? ~~~~ ~~~~~~~~~~~~ ~~~ plus ?\nDeux ~~~~~~~ ~~~~~~~~ ~~’~~~~~~~~~~~~ ~~~~ ~~’~~~~~~ ~~~~~~~ ~~~~~~ ~~~~~ ~~~~~~~ ~~~ ~~~~~~~ ~~~ ~~~~~~~~~, ~~~ ~~~~~~~~~ ~~~~~ ~~~~ ~~~ ~~~~~ ~~~~~ ~~ Paris, dans la ~~~~~ ~~~ ~~~ ~~~ ~~~. ~~~~~~~ ~~~~ ~~~~~~~~~~~~~ ~~~ ~~~~~~~~ ~~~~ ~~~~~~~~ ~~~~ ~~~ ~~~~~ ~~~~~~~~~ ~~’~~~~~~~~~~, ~~~~~~~~~ ~~~ ~~~~~, ~~~~~~ ~~~ ~~~~~~ ~~~ ~~~~~~-~~~~~~~~ ~~~ ~~~ porte d’Orléans : la ~~~~~~~~ ~~~~~~~~~ ~~~~~~~~~~ ~~~~~~~ ~~~~~ ~~~~ ~~~~~ ~~~~~~~~~~~ ~~~ ~~~~~ ~~~~~, ~~~~~ ~~~~~~, ~~~~~ ~~~~~~ ~~~~~, ~~~ ~~~ ~~’~~~ ~~~~ ~~~~~~ ~~’~~~~~~~~~~, ~~~ ~~~ ~~~~~~ ~~~~, ~~~~~ m’aviser de chacun ~~~~ ~~~~~~~~~~~~ — ~~~ ~~~~ ~~~~~~~ ~~~ ~~~~~~~ ~~ ~~~~~~, ~~~~~ ~~~~ ~~~~~~, ~~~~~~~~ ~~~~~~~~~~~ ~~~~~ ~~~~~~ ~~~~~~. ~~~~~~~~ ~~~~~-~~~ ~~~~ ~~~~~~~ ?\nvoir l’entrée du vendredi 29 novembre 2019 et ses 2 images dans Le Jour ni l’Heure


Degemer al lec’hienn > Kreizenn dafar > Diazlec’h ar pezhioù-c’hoari > Per Mari Mevel () > Naig Rozmor () > Planning an diaoul\nNiver a dudennoù : 2\nPaotred : 1\nAn diaoul Pôl\nSekretourez, yaouank ha koant.\nN’eus ket mui trawalc’h a blas en ifern : n’heller ket degemer razh an dud. Piv en do aotre da zont ?\nNe ya ket mat an traoù gant an diaoul : a beb seurt kudennoù zo en ifern. Re a dud zo amañ ! Erru an eur kavet un diskoulm : ne vo ket mui degemeret en ifern bec’herien vihan met ar re spontusañ hepken a zay tre.\nAn diaoul hag ar sekretourez a sav ul listenn deus an dud a hello dont.\nE burev an diaoul emeur : dre ur werenn e weler ur sklaerder ruz. Grafikoù ha kartennoù ouzh ar mogerioù.\nDiv daol : taol an diaoul, leun a baberioù warni, ur pellgomzer, ha taol ar sekretourez : paperioù, mekanig da skriv.\nUn tamm askorn (evit skriv)\nMoged a sav a-wechoù.\nAn diaoul, Pôl\nAn dioual eo : gwisket e ruz, kerniel, lost, treid forzhek... met doare ur PDG en deus ivez : lunedoù ha malizenn gantañ.\nUr groc’henn leopard ganti.\nSonerez : « damnation de Faust » pe un dra all…\nKentañ rummad pezhioù-c’hoari embannet e-barzh Brud Nevez : "Pezioù-c’hoari I".\nAr pezh-c’hoari "Planning an diaoul" savet get Per-Mari MEVEL ha Naig ROZMMOR ha c’hoariet get daou lisead a lise Jean Mace e Lann-ar-Stêr e mae 2011 war kaouenn.net : http://www.kaouenn.net/?q=fr/node/1224\nTi-Embann : Emgleo Breiz. Bloavezh : 1981.


Yer-Indez en un atant © Radio France - Jean-Pierre Filatriau\nDiffusion du mardi 2 avril 2019 Durée : 11min\nUl lazhti yer-Indez o serriñ, emvod bras maered Breizh gant Emmanuel Macron e Sant-Brieg ha Devezhioù Europa micherioù an arz : setu eus petra ez eus bet kaoz er c'heleier an noz-mañ.\nUr souezhadenn evit tud Landrevarzeg\nDivizet ez eus bet gant ar prefeti serriñ lazhti "Les volailles de l'Odet", e Landrevarzeg, nepell eus Kemper. Kudennoù surentez ha yec'hed publik a save, hag abaoe pell hervez pezh en deus embannet ar prefed. Ur souezhadenn eo bet evit Daniel Kernaleguen, kuzulier-kêr er gumun, daoust ma oa bet merzet gantañ n'ez ae ket ken mat an traoù evit ar stal.\nà lire aussi La préfecture du Finistère ferme "sans délai" un abattoir de dindes à Landrévarzec, les locaux de la direction dégradés\nMaered Breizh o kejañ gant Emmanuel Macron\nKenderc'hel a ra an diviz bras, aozet gant ar gouarnamant evit selaou kinnigoù an dud. Warc'hoazh, d'ar Merc’her 3 a viz Ebrel, e vo aozet un emvod gant maered Breizh ha prezidant ar Republik. 900 dilennad a vo e Sant-Brieg, met lod anezho o deus divizet chom er gêr. Pezh a raio Jacques Guillou, maer Dirinonn e Penn-ar-Bed. Displeget en deus deomp perak.\nDevezhioù Europa micherioù an arz a zo er mare-mañ\nBetek fin ar sizhun e c'hellit mont da zizoleiñ stalioù luderien, kizellerien pe c'hoazh kemenerien, gant Devezhioù Europa micherioù an arz. E Breizh e vo ouzhpenn 150 artizan o kemer perzh, hag en o zouez e vo Michel Cluytens, a zo bravigour e Sant Riwal.


Degemer mat ha hañvezh kaer 2014 deoc'h - Diocèse de Saint-Brieuc et Tréguier\nDegemer mat ha hañvezh kaer 2014 deoc’h\nGant katoliged eskopti Sant-Brieg ha Landreger, gant an dud a vev hag a labour amañ e hetan deoc’h un digemer mat.\nArgoad (an douar) hag Arvor (ar mor) : kaerderioù an natur ha pinvidigezh hor glad santel a ro deomp a-wechoù un tamm lorc’h, met an emgavioù hor bo ganeoc’h eo a roio deomp hor gwalc’h hag a binvidikao ac’hanomp : pa c’houlennoc’h un titour, pa zegouezho ganeoc’h bezañ henchet evit ur weladenn bennak, ha dreist-holl pa zeuoc’h ganeomp evit ul lidadenn-sul pe evit unan eus Pardonioù an hañv.\nHetiñ a reomp deoc’h ez wir diskuizhañ da vat, ma ’z oc’h en ho vakañsoù. Yac’hus eo gorrekaat, ober un ehan, en em zistagañ diouzh ar c’henstagadurioù a garg hor pemdez.\nD’e ziskibien o tont war o c’hiz diouzh ur mision e laras Jezuz an nebeut gerioù-mañ : « Deuit eta en ul lec’h distro ha grit un tamm diskuizh. » (Mark 6, 31)\nEn ur vevañ goustadik er mod-se e vo aesoc’h deoc’h kaout darempredoù gant ar re all, ho kerent ha kement hini en em gavo ganeoc’h war an hent er marc’hadoù, en tiez-kenwerzh, er gouelioù. Sklaer eo hon eus ezhomm da vevañ ar vreudeuriezh evit gwir.\nBennozh Doue deoc’h evit bezañ hor breudeur ha c’hoarezed-hañv. En ur zont da weladenniñ ac’hanomp, e hini ebet eus hor c’humuniezhioù n’en em gavoc’h divroet : en iliz ar C’hrist, emaomp holl eus ar memes familh hag en em gavoc’h er gêr a dra sur.\nBennozh Doue deoc’h evit kemer perzh da vat e liderezh sakramant an aoter hag en emgavioù all ar feiz, pa c’helloc’h ; pinvidikaat a reoc’h achanomp ivez gant ar pezh a ro deoc’h an Aotrou en hoc’h eskoptioù hag en ho parrezioù orin.\nRa vo plijus evidoc’h an amzer a dremenit e eskopti Sant-Brieg ha Landreger Ra binvidikao ho kalonoù hag ho speredoù.\nDoue d’ho pennigo ha da rei deoc’h e beoc’h !\nMgr Denez Moutel\n+ Eskob Sant-Brieg ha Landreger\nMerci à Jeff Philippe pour la traduction.


Dizoloin Kemper e Breizh\nAblamour deus an daou ster eo bet anavezet Kemper, ur c’her brudet evit ar glad :Iliz veur st Kaourintin, tiez deus ar 16-17vet kantved, kaeoù an oded, kerenn Locmaria.Kemper ‘zo kerbenn ar vro Gerne gozh a bez ‘oa deus outi dija er c’houlz ar romaned.\nSavet eo bet tro dro an eskopti(an iliz veur), an hengoun hag ar brezelioù , a raog ma vefe staget Breizh deus bro C’hall.Rannet ‘oa Kemper e daou e pad pell, un tamm evit an eskob hag tu all deus ar rinier evit an duked e lec’h ‘voe savet ur c’hastell.\nLec’hiou pouezhusD’ober petraE kerne\nIliz veur St Kaourintin hag eskobti Kemper\nWar ar blasenn st Kaourintin man an daou savadur, testeni deus amzerioù gentan kemper, ha vammenn ar c’her. Baleet ‘vez e kreiz an istor, ha mirdi Breizh ‘zo ase evit kelenn ac’hanomp. An eskob Reynaud a zivizas e 1239 sevel un iliz veur ,war lec’h un iliz roman kozh, ha staget outi palez an eskibien,e lec’h man hirio an deiz mirdi Breizh. Betek an 19 vet kantved eo bet adreset ,braseaet pe nevesaet en dro an ti . An ti ‘vez kavet hirie a zo bet savet etre 1645 ha 1647 gant ar pennsaver Bertrand Moussin deus Kemper.\nUn harz Mogerioù a dres penn kentan ar c’her.E kreiz ker se a vez kavet toud ar vuhez, tiez ar chaloni hag ivez re ar vourc’hizien. En 19 vet kantved e oa bet dibabet ar c’harter se evit sevel galloud ar gumunenn hag ivez evit stalian mirdi Breizh pe c’hoazh sevel ar c’hoc’hu st François. An tiez mogerennoù koat a ra pinvidigezh endro ar c’her, ur seurt testeni deus skiant prenet hon hendadoù, savet deus ar14vet, betek an 19 vet kantved. Milldammoù koat peget ha staliet, peadra da vezan lorc’h hag ijinan ar pezh’oa kerioù Breizh gwechall gozh.\nKemper ker duked Breizh Anvioù evel « La Terre au Duc » deus straed la Herse betek hini « le Chapeau Rouge », Pe c’hoazh « la venelle du Pain Cuit » hag ivez « la venelle du Moulin au Duc » a ziskouez mat deomp e oa penn ar jeu an duked ase. Ur milin ha fornioù a oa dezho ivez. An “ terre au duc” a zo lec’hiet etre ar steir ,an Oded ha rakker “Bourg les bourgs” lec’h man leandi kozh an ursulined(hirie ur mediaoueg) hag ostelioù a bep seurt. Hirio an deiz a vez kavet ase savadurioù pouezhus ar sevenadur: c’hoariva Kerne ha kreizenn an arzoù nevez.\nAn Oded : bravan rinier Bro C’hall\nDeus ar vammenn er menezioù du betek penn an Oded (Bénodet), ar rinier a red a hed 62 km,o toullan un draonienn brav meurbet. Deus un tu ar vro Vigouden ha deus an tu all ar vro Fouenn hag ar veg en Atlantel….. War riblou ar ster deus St Goazeg betek ar penn ‘ vez kavet kastellioù pe tiez bras ha brav met ivez un endro burzhudus evit sportoù a bep seurt (kayak, bale…) dreist holl toullenn ar Stangala. E plegou ar rinier a zo koadou don, maeziou dic’hortozet : sell ase ar rinier vravan deus ar vro.\nLokmaria : ur geriadenn a bouezh\nWar an tu kleiz deus an oded man, er c’hreizteiz deus ar c’her kloz hag an iliz veur. Pa oa bet krouet al labouradeg pri e 1690, ur spered labourerien a savas er c’harter se. E lokmaria ‘vije kavet leun a tiez bihan, koztiez ivez, konversanted, magajennoù hag a wechoù tiez bravan ar pennoù bras gant liorzhoù kaer ; met ivez un iliz (XIvet ha XIIvet) hag ur priol e Lec’h ma vije ur strollad seurezed. Abati lokmaria a zo savadur kristen henan e Kemper, savet d’ar c’houlz aquilonia, An iliz kernitron a zo un testeni deus an arz roman e Breizh.\nAn embregerezh gachennoù a zo 1 km deus an Appart Hotel (8 straed ar Chanoine Moreau) E kreiz keriadenn Lokmaria. Moaien ‘zo mont da weladennin, evit mann, penaos ‘vez fardet krampouzh, kouignoù amann ha bep seurt gwastilli (da brenan ivez evit profan).\nKer benn ar failhans\nLiammet eo Kemper gant an douar pri abaoe 300 vloaz’zo. Tal kichen ar wispiderezh e kavfet mirdi ar failhans ,pe labouradeg Henriot Kemper. Pelloc’h er c’hreiz ker ‘zo ivez mirdi departamant Breizh.\nKemper ker al liorzhoù\nKemper’zo ivez un dachenn c’hlas gant 620 devezh ared a liorzhoù e bep korn deus ar c’her : liorzh ar « retraite », jardin ar peoc’h, hini ar c’hoariva Max Jacob, liorzh ar priol (anavezet liorzh dibar), menez Frugy, An draonienn Saint-Laurent. Ar vrasan dibab evit mont da vale en peoc’h e kreiz an natur karet.\nBep bloaz e pad ar miz gouere a vez ur sunvezh gouelioù, lec’h teu 250 000 a dud. An Appart’Hotel a zo staliet mat evit ho tegemer e pad ar festival Kerne. .Kavet’vo kelou war lec’hienn internet gouelioù kerne.\nCreac’h Gwen: tachenn dudi hag ar sportoù\nAn dachenn Creac’h Gwen ‘zo e kreizteiz kemper, a hed bae Kerogan .Dont ‘ra muioc’h mui a sportourien eno evit bageal met ivez: C’hoariou, skate –park, krab-gwez , poull neuial gant gwagennoù pe c’hoazh golf. Plij a ra d’an dud dont da debrin ase ivez, pe redeg un tamm. Bep bloaz ‘vez degemeret an « Open de Tennis de Quimper », hag ivez dibenn ar redadeg « descente de l’Odet ».\nPa teufet da vakansin aman e Breizh, deut da zizoloin keriou pouezhusan penn ar bed :


Theodosius Iañ - Wikipedia\nFlavius Theodosius (ganet e Cauca, Coca hiziv an deiz, Spagn), d'an 11 a viz Genver 347- marvet e Milano, d'ar 17 a viz Genver, 395), anvet ivez Theodosius Iañ pe Theodosius Veur, a oa un impalaer roman ha rener diwezhañ an impalaeriezh unvan, rak gantañ e voe rannet e c'halloud impalaerel etre e zaou vab, Honorius hag Arcadius. Gantañ ivez e oa bet divizet e 385 lakaat ar Gristeniezh da relijion ofisiel an Impalaeriezh gant Embann Theodosius.\nPoltred Theodosius Iañ\nMab e oa d'ar jeneral Theodosius an Henañ, a vrezelias, dindan Valentinian Iañ hag a voe kaset e 368 da lakaat an urzh roman en-dro en Enez Vreizh, hag e 369 a-enep d'ar C'hermaned en Izelvroioù. Goude se e reas brezel a-enep d'an Alemanned e Rhaetia hag a-enep ar Sarmated e Pannonia. Etre 373 ha 375 a-enep meuriadoù an dezerzh en Afrika. Met dibennet eo bet war urzh an impalaer yaouank Gratianus, mab da Valentinian Iañ, e 376.\nHeuliañ a ra e dad en e vrezelioù. Dux Moesia e voe adalek penn kentañ 374, ha trec'h e voe war ar Sarmated e miz Here. Pa voe lazhet e dad dre urzh Gratianus er bloavezh 376, e roas e zilez diouzh an arme, hag ez eas en-dro war e leve da Gauca.\nMet goude gwallreuz Andrinopl, d'ar yaou 9 a viz Eost 378, Gratianus a glaskas un impalaer nevez all evit ar Reter hag evit adlakaat an urzh roman war an Danav. Soñjal a reas en Antonius, prefed ar pretordi, ha tad Aelia Flacilla, hag en doa aliet Gratianus da gemer Theodosius ar Yaouank.\nSavet e voe neuze Theodosius da gentañ, da welout, magister equitum / komandant marc'hegiezh / penn dragon. Savet goude da aogust (= impalaer) evit ar Reter, e Sirmium, d'ar merc'her 16 Genver 379. Dies imperii (= anavezet gant ar Sened) : d'ar sadorn 19 Genver 379.\nE penn diwezhañ 376 e timezas da Aelia Flaccilla, brudet da vezañ ur plac'h brav-kenañ, ha bugale o doe:\nHonorius, an 9 miz Du 384.\nur verc'h, Pulcheria, marvet da 6 vloaz.\nMont a reas Aelia Flaccilla da Anaon e diskar-amzer ar bloaz 386.\nAddimeziñ a reas da Flavia Galla, c'hoar an impalaer Valentinian II (371-392), a varvas er gwilioud e penn kentañ miz Mae 394.\n(375 - 392) Teodosius Iañ\n(378 - 395) War e lerc'h :\nHonorius, er C'hornôg\nArcadius, er Reter\nAdtapet diwar « https://br.wikipedia.org/w/index.php?title=Theodosius_Iañ&oldid=1986887 »\nKemm diwezhañ d'an 20 Ebr 2022 da 16:13\nKemmoù diwezhañ degaset d'ar bajenn-mañ d'an 20 Ebr 2022, da 16:13.


Kenstrivadeg « Kizelladurioù gant traezh » - Douarnenez Habitat\nDistro e oa an heol ha plijadurioù an aod ivez pa oa bet aozet ur genstrivadeg « Kizelladurioù gant traezh » d’ar 24 a viz Mezheven war Aod an Dimezelled e Douarnenez.\nEn abadenn-se e oa bodet bugale, mammoù ha tadoù dindan un heol hollgaer ; an holl o doa gallet diskouez e oant arzourien donezonet. Div oberenn dibar a oa bet graet : unan hag a daolenne ur vaot dour hag unan all ur c’hastell e stumm al lizherenn « K » da zegas da soñj evel-se eus karter Kermaron.\nAr juri, ennañ melestrourien eus an aozadur, a oa war al lec’h evit priziañ ar c’hrouidigezhioù er mintinvezh-se : ne voe na tu koll na tu gounit, pa oa en em gavet rampo an daou strollad !\nProfoù a-leizh a oa bet roet d’ar vugale gant Kêr Douarnenez, Douarnenez Kumuniezh ha Douarnenez Annez, en o zouez ur skrid-prenañ da implijout en ur stal e kêr. Laouen e oant ha distroet e oant d’ar gêr gant o gwalc’h a brofoù.\nUr pik-nik a oa bet profet dezho war an aod goude-se evit klozañ an abadenn-se.\nAr soñjoù graet-ha-tout war al lojeiz sokial Ur gwir diazez eo kavout lojeiz. Emañ ar...


Buhez ar Sent/1894/Paol, Abostol - Wikimammenn\nBuhez ar Sent/1894/Paol, Abostol\n◄ Per, Prins ann Ebestel Paol, Abostol Ann Introun-Varia-a-Joa ►\nann tregontved a viz even\nGoude beza bet gounezet d’ar feiz er feson m’on euz merket d’ar pemp var’nn ugent a viz genver, sant Paol en em lakeaz dioc’htu da brezeg ann Aviel e Damas. Kement hini her c’hleve a ioa souezet ; rak ann holl a c’houie peger kounnaret oa diagent a enep relijion Jezuz-Krist. Ar Iuzevien, o velet e tifenne brema ar relijion-ze, a gemeraz kaz outhan hag a glaskaz ann tu d’he lakaat d’ar maro. Mes ann dud fidel hen diskennaz enn eur baner dreist mogeriou kear, hag evelse e c’hellaz en em denna euz a dre zaouarn he enebourien.\nNeuze ez eaz da Jerusalem da velet sant Per, hag e chomaz pemzek dez e ti ann abostol-ma. A benn pevar bloaz goude, edo e kear Antioch asambles gant sant Barnabas pa lavaraz ar Spered-Santel dispartia Barnabas hag hen evit al labour en doa da rei d’ezho. Al labour-ze oa prezeg ar feiz d’ar baianed, ha sant Paol a stagaz d’ezhan raktal.\nHe genta beach abostolik a reaz enn enez Chipr hag enn Azii-Izela asambles gant sant Barnabas ; ar veach-ma a badaz tri bloaz. Goudeze e tremenaz pevar bloaz o prezeg er Sirii hag er Judee. Da fin ar pevar bloaz-se e skoaz adarre etrezek ann Azii-Izela, hag ac’hano ez eaz d’ar Masedoan ha d’ar Gres. Ar veach-ma a badaz hirroc’h eged ar genta ; goulskoude ne oue ket ann diveza. Pa oue echu, sant Paol a jomaz tost tri bloaz e kear Ephez ; mes goudeze e reaz c’hoaz eunn trede bale abostolik e kement bro m’oa bet dija hag e meur a vro all ouspenn.\nGoulskoude, evit miret na zavche foug ennhan gant ann dra-ze, Doue a lezaz Satan d’he denti enn eur feson kasauz. Satan a zalc’he ato eunn drouk-eal enn he gichen, hag ann drouk-eal-ma ne ehane da vrouda he gorf evit hen dougen d’ar pec’hed. Betek teir guech e pedaz hor Zalver da bellaat diouthan eal Satan, ha Jezuz a respountaz d’ezhan bep vech : « — Va gras a zo aoualc’h evidhoc’h ; ann dentasion a ro muioc’h a lufr hag a briz d’ar vertuz. »\nSant Paol o veza distro euz he drede beach abostolik a oue lakeat er prizoun e Jerusalem, hag a benn daou vloaz goude e oue kaset da Rom. Eno en devoue kounje da fermi eur gambr e kear, hag er gambr-ma e oue prizounier epad daou vloaz all ; rak eur zoudard a veze ato oc’h he ziouall hag hen a ioa stag ouz ar zoudard var bouez eur jadenn. Da fin ann daou vloaz all-ze e oue laosket da redet, ha neuze ez eaz da ober eunn dro ziveza dre ann holl broiou m’oa bet ennho o prezeg ann Aviel. Pa oue echu he dro ganthan, e teuaz adarre da Rom, hag er gear-ma e oue lakeat d’ar maro dre urs ann impalaer Neron, er memes bloaz hag er memes devez gant sant Per, mes nann er memes feson. Sant Paol a oue dibennet. Hogen, he benn a reaz tri lamm goude m’oa distaget diouz he ziouskoaz, ha, bep lamm, e oue klevet c’hoaz ann hano santel a Jezuz o tont euz he c’hinou.\nAnn dentasion a ro muioc’h a lufr hag a briz d’ar vertuz. Eunn den ha n’e ket tentet n’en deuz mirit ebed o veza vertuzuz. Ne d-it ket eta d’en em jala re, na d’en em glemm, mar bezit tentet aliez ; mes en em humiliit dirak Doue, difizit ac’hanoc’h hoc’h-unan ha bezit aketuz d’ar bedenn. Evelse ann dentasion, e leac’h ober drouk d’oc’h ene, a zervicho d’ehoc’h da greski ho kloar hag ho rekoumpans er baradoz ; dreizhi ec’h anavez ann Aotrou Doue piou en deuz kaloun ha guir c’hoant d’her servicha ervad.\nAdtapet diwar « https://br.wikisource.org/w/index.php?title=Buhez_ar_Sent/1894/Paol,_Abostol&oldid=27406 »\nKemmoù diwezhañ degaset d'ar bajenn-mañ d'an 22 Her 2011, da 19:08.


Valentina Visconti (1368-1408) - Wikipedia\nValentina Visconti (1368-1408)\nMarteze eo ar pennad Valentina Visconti emaoc'h o klask.\nValentina Visconti (ganet e Milano e 1371 - marvet e Bleaz e 1408) a oa ur briñsez italian, merc'h da Gian Galeazzo Visconti (1351-1402), dug Milano, ha da Izabel Valois (Dugez Milano) (1348-1372), kontez Vertus, merc'h da Yann II, roue Bro-C'hall, ha da Bonna Bohemia, henvamm ar rouaned c'hall Loeiz XII ha Frañsez Iañ]], (1348-1372). Mervel a eure he mamm pa oa bloaz, ha savet e voe gant he mamm-gozh Bianca di Savoia e Pavia.\nPoltred Valentina Visconti\nDimeziñ a eure d'ar priñs gall Loeiz Iañ Orleañs (1372 † 1407), mab d'ar roue gall Charlez V, e 1389.\nDek bugel o doe :\nCharles d'Orléans (1394-1465), dug Orleañs, tad Loeiz XII;\nabalamour da zifenn he gwirioù war gurunenn Milano eo ez eas Loeiz XII (pa ne oa ket roue c'hoazh) da vrezeliñ da Italia e-pad Kentañ Brezel Italia (1495-1497);\nPhilippe d'Orléans (1396-1420), kont Vertus,\nJean d'Orléans (1400-1467), kont Angoulême,\nMarguerite d'Orléans (v.1404-v.1466), kontez Vertus, a zimezo da Richarzh Breizh,\nha c'hwec'h all marvet ez-vihanik.\nAbalamour d'ar c'habaloù e lez ar roue gall Charlez VI ha da gasoni ar rouanez Isabeau de Bavière, e rankas Valentina kuitaat Pariz ha monet da Saint-Pol. Kaozioù zo bet diwar he fenn, ha lavaret ez eus bet e oa orgedet he fried Louis ouzh ar rouanez Isabeau.\nUr varzhoneg a voe skrivet gant Eustache Deschamps en enor dezhi. Mamm e oa d'ar barzh brudet Charles d'Orléans. Muntret e voe he fried, en 1407, gant e genderv ha kevezer politikel Yann Iañ Bourgogn.\nBloaz goude e varvas Valentina, ha hi 40 vloaz, e kastell Bleaz.\nAdtapet diwar « https://br.wikipedia.org/w/index.php?title=Valentina_Visconti_(1368-1408)&oldid=1855599 »


Pajenn:Morvan - Buez ar Zent, 1894.djvu/331 - Wikimammenn\nPajenn:Morvan - Buez ar Zent, 1894.djvu/331\n8 a Vae\nrejot d’he glask epad pell amzer, ha kaer a oue, ne oue guelet roud na klevet menek ebed anezhan e nep leac’h. Abarz ar fin evelato e oue kavet enn eur c’havarn a ioa e traon menez Gargan. Neuze unan bennag a laoskaz eunn tenn bir varnhan. Mes tra eston ! ar bif & zistrin-kaz var ann hini en devoa he vannet hag her glazaz. Ar brud euz eunn hevelep burzud a redaz buhan dre ar c’harter, ha setu ann holl nec’het o klask gouzout petra zinifie ann dra-ze : den ne grede mui tostaat ouz ar c’havarn.\nMont a rejot da c’houlenn kuzul digant eskop Siponto, hag ann eskop-ma a ordrenaz iun epad tri devez dioc’htu, ha pedi Doue heb ehana evit ma plichese ganthan rei da anaout petra zinifie ar pez a ioa c’hoarvezet. Abenn ann trede deiz, sant Mikeal en em ziskouezaz d’ann eskop hag a lavaraz d’ezhan : « — Me eo a zo o tiouall ar c’havarn-ze, ha c’hoant am euz e ve savet eno eunn iliz em henor hag enn henor d’ann holl elez all euz ar baradoz.»\nAnn eskop a ieaz raktal da velet ar c’havarn asambles gant he veleien hag ann dud fidel divar dro. 0 veza ma’z oa dija henvel ouz eunn iliz dioc’h ann diabarz, ar veleien o devoue kounje da offerenna ennhan pa garchent, hag heb dale e teuaz eur maread tud di da bardouna. Divezatoc’h e oue savet eunn iliz kaeroc’h var c’horre ar menez, hag ann niver braz a viraklou en deuz great Doue enn iliz-se a zo eunn testeni sklear eo en em ziskouezet e guirionez ann arc’heal sant Mikeal da eskop Siponto.\nSant Mikeal en em ziskouezaz ive e Frans, e tro ar bloaz 709, da zant Aobert, eskop Avranch, hag a lavaraz d’ezhan sevel eunn iliz enn he henor var eur garrek a i ioa er mor, tost d’ann aod, etre Breiz hag ann Normandi. Ann eskop-se ne zentaz ket dioc’htu, hag ann arc’heal en em ziskouezaz d’ezhan diou vech all. Ann drede guech e voustraz gant he viz var dal sant Aobert, ha neuze ar zant-ma a reaz ar pez a c’houlennet diganthan. Sevel a eure eunn iliz el leac’h m’oa lavaret d’ezhan, hag ar garrek-se a zo hanvet abaoue Menez-Sant-Mikeal ;\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/331&oldid=137528 »


- Kentañ ministr Scott Morrison\nAostralia (Australia e saozneg), Kenglad Aostralia (Commonwealth of Australia) hervez hec'h anv riez, a zo ur vro en Emisferenn ar Su er Gevred da Azia. Endelc'her a ra ar c'hevandir bihanañ a zo er bed ha meur a enezenn e Meurvor Indez, e Meurvor ar Su hag ar Meurvor Habask. Ar broioù amezek dezhi eo Indonezia, Timor ar Reter ha Papoua Ginea-Nevez en norzh, Inizi Salomon, Vanuatu ha tiriad Kaledonia-Nevez (Kanaky) er biz ha Zeland-Nevez er gevred.\nE-pad 40 000 bloaz ne oa nemet Aostralianed a-orin (an Aborijened) o vevañ er c'hevandir a-bezh. Gweladennet e oa an tiriad gant pesketaerien eus an inizi tost, met ne dizhas an enezenn vras ergerzherien ha marc'hadourien europat nemet er XVIIvet kantved. E 1770 ec'h embannas Breizh-Veur he gwirioù war ar vro goude dilestridigezh James Cook, met tizhet e oa bet Botany Bay gant Louis de Saint-Allouarn en e raok hep na voe embannet an dalc'h en anv ar roue gall Loeiz XV. E 1788 e stalias Breizh-Veur un drevadenn anvet "Kembre-Nevez"' evit kas ar c'haleourien di. Kement a gresk a voe e niver ar boblañs ken e krouas ar Saozon trevadennoù roueel all a-hed an XIXvet kantved.\ngerdarzh an anv


Scùir a batiantet - Wikimammenn\nScùir a batiantet\n1831 (p. 212-229)\n◄ Hymneu er seih Office Scùir a batiantet En Te Deum, Cannen joyus ►\nSCUIR A BATIANTET\nÉr Hroezieu e arrihue guenemb aberh Doué, hac e zou forh pourfitabl d’er Verdér ha Hoerezet ag en drivet-Urh a Benigen.\nEL m’hum gav liès mat berdér ha hoéreset ag en drivet-Urh a benigen poéniet bras ha gùéhavé découraget guet pep sort croézieu ha tantationeu, pé rac haval guet-ai n’en dint quet goulennet guet Doué d’er stad-cé, pé rac mé mant brutellet guet tantationeu lous, pé rac ma ou dès eah a ou dout nécessité quênt merhuel, é ma pourfitabl discoein dehai penaus en hènt ag-er benigen, ou dès queméret publiquemant, hac en hènt ag er groéz e zou ur memb tra ; ha pihue-benac e vou fidel de guêrhet ehan dré en hènt a benigen, e éel bout ingorto mat a gavouet én ou hilleih a groézieu ; ha mar bai fidel d’ou douguein ha de drugairécat en Eutru Doué, Doué ou hresquou dehou revé er vrastet ag é gourage, eit cresquein é vérit hac é recompance.\nÉ mesq paud a exampleu e gavér scrihuet é buhé er Sænt, ne gonzein meit a hani santés Therès, pedost èl mé ma scrihuet én achemant ag ul livr en dès groeit en Eutru santel Boudon, Archidiacr a Evreux. El livr-zé e zou titret Hènt er Groéz.\nBout-zou croézieu vihan, ré creis ha ré vras : er-ré vihan n’en dint meit commancet, er-ré creis e zou déja labouret mat, mæs er-ré vrassan e zou achihuet. N’en dé quet stanc er-ré vrassan, a balamort ne sentér quet assès doh er græce péhani hun pousse, ne héliér quet dessinieu en Eutru Doué arnamb, ma vér lâche ha décourage, n’estimér quet assès donézon en Eutru Doué, ma vér ingrat, ma vanquér ag en trugairécat, ag er mêlein, ag er hârein, én ur chongeal ne véritamb quet en hinour hac er græce e ra Doué demb doh hun zrettein èl é vugalé hac èl é amiet brassan.\nDamb, mem berdér ha hoéreset queih, de uélet un exampl ag er hroézieu brassan é santés Therès. Eit expliquein poénieu bras er Santés-zé é rinquehér ul livr bras ; mæs doh er péhic e larein, chonget ha comprenet, mar câret, er péh e vehai rai hir de laret ; sellet en nean, en doar, en ihuern, en Eutru Doué, er Uériés beniguet, en Ælet, er Sænt, en dut vad hac er-ré fal hac er goal-speret, é sehuel ol d’un taul eit achihuein hac aleigein de santés Therès ur groéz é péhani n’en dès manquet nitra. Biscoah croéz n'en dé bet aleiget guet quement a vechérerion na guet mechérerion quen habil. En danné ag er groéz-cé e zou quement tache e zou én hé horf ; hé ol squêndeu naturel, hé inean, chongeu, desirieu ha mémoër ; er péh hé sel é madeu er horf, é madeu en doar, é madeu en inean, é peb sort plijadur, coutantemant hac hinour, ér madeu spirituel ha surnaturel ; én ur guir, quement-tra e gâr gùellan er Sænt hac er béherion, serviterion Doué ha serviterion er bed, bugalé Jésus-Chrouist ha bugalé Adam, en dès, dré volanté en Eutru Doué, cherviget de groéz dehi. Mar dé quement poén e andurér eit Doué, èl quement a ziamant e chervige d’hinourein hun hroézieu, èl ma lar er Santés-zé, hinouraplet, luguernusset é bet hé hani ! Mæs, allas ! martezé mara hunan dècourage e gavou er groéz-cé rai splan eit bout sellet guet deulegat pléguet liessan trema en doar, hac e larou ne fal quet dehai er sort croézieu-zé. En Eutru Doué neoah n’ou ra meit d’é amiet brassan, ha dén ne ouair gùel eit-ou er péh é zou pourfitaplan demb. Er Scritur sacret e oulen mèn é vou cavet er voéz crihue ha courajus, hac e lar é téliér quemér quement a boén eit hé havouet, èl e guemér un trafiquour e ya de glasq marhadoureah précius d’er horn pellan ag ér béd. Pihue ne gredou gùélet er voéz crihue ha courajus-cé, a pe sellou santés Therès é touguein quer pêl amzér, ha quer courajus, ur groéz quer ponnér ha quer general èl hé hani ? Hac èl quênt perpet occupet é obér pénigenneu calet a nehi hé hunan, é labourat hemb cesse hac a guement mod e oai eit hé salvedigueah ha salvedigueah hé nessan.\nCorf er Santés-men ne oai meit ur groéz. Hi en dès merchet én hé livreu ne oai meit drougueu calet a drebi lein hé fèn bet semelleu hé zreit : chetui déja danné d’ur groéz vad, hac é vezai bet bihan peb-hunan ag en drougueu-zé, a balamort d’en nivér e oai a nehai. Mæs hi e zisclér hi-hunan é hoent quen hegué ha quer calet, ma credai mara-hunan hé oai arraget. Int hé mirai a guemér repoz erbet na d’en dé, na de noz groeit eit reposein. Deit é oai de vout quer séh ha quer losquet, ma hum laquas hé goahiat de grisein ; hanal oai guet-hi e oai dilerhet ol hé esquern. En dra-zé e yai gùéhavé bet ha lemel hé santimant mat guet-hi ; quement-cé e badas ur uéh durand puar dé. Credet e oai bet memb marhue ha laqueit ar en triquetteu, hac eit cresquein hé hroéz, en Eutru Doué e bermettas ma oai bet laqueit er piletteu é tal d’hi quen dijauge ma tivirai tout er hoër ar hé deulegat hac e laquas èl-cé ur siel ar nehai. Mara-uéh aral hé oai èl unan e daguér ; dén n’ellai touchein doh t’hi. Mar goulennet ha en drougueu-zé en doai padet pêl-amzér, hi e zou bet tri blai frædet, ha uguênt vlai perpet é turel a ziar hé halon.\nHi e lar, én huèhvet demeurance ag er hastel intérior, penaus é hanàu hunan-benac n’en dès quet treménet dé erbet hemb drougueu, hac e andur a guement sort-zou : a nehi hé hunan é conz. Remerquet erhat er guir-zé : hac e andur a guement sort-zou. Ne gredet quet é oai hé chonge hé zrompai ; merchet-é ér chapistr deu-ha-tregont é larai er védecinerion en doai d’andur en drougueu horriplan e ellér gùélet ar en doar. Er Santés-men, pêl doh gueuïér, doh er vanité ha vantereah, guet ur gourage drest en ol poénieu, ha drest hé sort, é assur ne oai meit Doué e ouyai en drougueu bras hé dès anduret én hé horf.\nMæs mar en dès cherviget hé horf ha quement tache a hé horf d’aleigein ur groéz dehi, hé speret en dès hoah cherviget gùel. Quement èl mé ma noploh er speret eit er horf, quement aral é ma excellantoh croézieu er speret eit ré er horf. En Eutru Doué en doai casset hé speret èl én un déserh durand ul lod hir a hé buhé, hemb lezel de gouéh ar nehou na glàu na gloéh en Nean. Haval oai doh motenneu gelboé, séh ha losquet. Hi e santai én drespet dehi un dristé hemb par, ha ne ouyai mèn monet guet er boén e oai én hé halon. Ag en Nean, en Eutru Doué ne rai dehi meit croézieu, durand ne gavai meit croézieu guet quement tra e zou ar en doar. Crucefiet e oai én hé horf, crucefiet e oai én hé spèret. Mar fal deoh gout péh sort croézieu e andurai én hé speret, dalhet chonge ag er péh e lar hi-memb a groézieu hé horf, penaus ne oai meit Doué e ouyai en drougueu bras hé dés anduret én hé horf. Ha neoah drougueu er horf e zou hilleih æssoh de uélet ha de hanàuein eit poénieu er speret. Hi e lar én huéhvet demeurance ag er hastel intérior, n’en dès quet léh d’expliquein tourmanteu hé speret. Ur uéh laret, hi e assur n’éel quet ou homparagein doh nitra nameit doh poénieu en ihuern. O men Doué ! admiraplet oh hui én hou Sænt ! Berret conzeu ! Guet a chongeu e éellér tennein a ziar nehai ! Ur Santés quen habil èl santés Therès ne gav nitra haval de boénieu hé speret, nameit poénieu en ihuern, hac e zisclér n’éel quet ou expliquein na gobér ou hanàuein.\nMæs, e larehet-hui deign, er græceu admirabl ha drest ordinær e rai Doué dehi, e zeliai hé honsolein bras é mesq hé foénieu, quel liès èl ma apparissas dehi hun Salvér, er Uériès Vari, en Ælet hac er Sænt. Gùir-é é oai capabl quement-cé de gonsolein ; mæs é creis er poénieu horribl e andurai, èl er-ré e arrihuas guet-hi en dé ma oai établisset hé hettan couvant, ne uélai nitra a vad, n’ellai quet chongeal é nitra a vad, nac ér græceu hé doai bet, nac én apparissemanteu hé doai gùélet, nac ér péh en doai commandet hun Salvér dehi gobér. Bout oai hoah mui, hé græceu e barissai dehi èl avrinneu ; hi hum gavai én arvar poénius petra gobér doh t’ai ; haval oai guet-hi é oai trompet, hac èl-cé er græceu vras e rai Doué dehi ne chervigeint meit de gresquein hoah hé zourmanteu. Donnet e rai én hé chonge é oai assès bout trompet, hemb bout é clasq trompein er ré-ral.\nPetra e reï er Santés crucefiet-men e mesq quement a boénieu bras ? Mar clasq secour guet Doué, e mé hi ér chapisfr uguênt a hé buhé, en Eutru Doué ne bermet quet ma cavou. Ponnærret ur groéz ! Poénieu quer calet que n’éellér quet ou expliquein na cavouet nitra haval doh t’ai, nameit poénieu en ihuern, revé ma lar hi memb, hemb cavouet secour na soulagemant erbet. A pe fal d’un dén antréein én ou é hunan eit cavouet ur remæd benac, en deulegat hum gav goleit, e mé hi ; en inean n’éel quet chongeal é nitra a vad, na desirein vertu erbet ; er fé e zou èl pe vehai marhue, querclous èl en ol vertuyeu aral. Un dén e gred ne gâr quet mui Doué, ha n’en dès ean jamæs câret, na memb chonget én ou, er hompren hac en esprit e za de vout quen tihouel, ma vér haval doh unan en dès collet é ræson hac é santimant mat. Ne za én esprit meit er péh e éel gobér poén dehou. Mar clasquér gobér oræson ha méditation, ne rér meit cresquein é groéz ha doublein é boénieu.\nEr Santés e assaïai gobér œvreu mat a zianvéz, ha hi e lar ne chervigeint quet de galz a dra eit douçat hé foénieu. A p’hum dennai hé hunan, é oai tourmantet ; a pe zevizai guet en dut, é oai poéniet bras : quer calet oai ar nehi bout é teviz, ma hé doai hoant de anjuliein ha de gannein pouil ne vern de bihue. A p’hum laquai de leinnein livreu mat, ne chervigeint de nitra dehi. A pe gonzai d’hé Hovézerion a hé foénieu, liès ne reint meit hé noéz hac hé huein, ne vern péguement én ou doai laqueit a guênt én ou chonge n’ou devai quet laret nitra dehi. Liès a uéh er honsolationeu e glasqueint rein dehi, én ur laret dehi couragein, hac é oai én hènt mat, ne dosteint quet d’hé halon ha ne chervigeint de nitra dehi, deusto ma sentai just ha pèn-d’er-bèn doh t'ai. Haval oai guet-hi n’hé doai quet expliquet raih assès hé stad dehai, pé n’hé hompreneint quet, pé memb én ou zrompai. Mæs ahoel, e larehet-hui, en Eutru Doué hé hârai, é oai én é græce. Gùir-é quement-cé, mæs en dra-zé ne virai quet doh t’hi a chongeal hé oai abandonnet guet Doué, hé oai anemis dehou, hac édan é gaz, hé oai collet, hemb espérance erbet mui. El ma tostai er gouilieu brassan, é redoublai hé foénieu. Ne gavai consolation erbet na guet en Nean na guet en doar. Ne rai quet mui a gaz ag er mad eit ul lon brutal, salv er gomparage, haval oai guet-hi. Crucefiet e oai én hé horf, én hé speret, én hé chongeu, én hé mémoër, én hé hompren, én oræson, ér méditation, ér vertuyeu, én œvreu mad, é leinnein, hé hunan, guet en dut, hac eit berrat, crucefiet e oai guet quement tra e oai ér bed. En ol treu ag er bed e oai eit-hi er péh mé mant eit er-ré dannet ; anfin crucefiet e oai guet Doué memb. Ol en treu-men e zou tennet ag er chapistr tregont a hé buhé, hac ag en huéhvet demeurance ag er hastel intérior.\nOpen quement-cé, en ol dut en dès cherviget d’aleigein ur groéz dehi, ha de laquat peb-hunan é lod eit hé fonnærrat. En dut a guement stad hac a guement e oai e hum laquai énep dehi, en noblance, er justice, officerion er roué, er goarnour ag er guær é leh ma hé doai sàuet hé hettan couvant. Én delibérationeu ag en ti a guær é oai bet réglet estroh eit ur uéh é vezai bet draillet hé labour. Er bobl, perpet dal hac ardant, e ridai ar hé lerh, hé huai, hac e fallai dehai monet de zraillein abèn hé houvant. Er goarnour a guær e venaçai en devai anfoncet en noreu, ha scarnet pedair orphelinès peur, e zou bet er pedair quettan Leannès a reform er Harmel, èl er-ré ag en Nazareth é Guénet. Ne oai quet hoah assès, en dut a ilis, Menéh, Bêlean, Escobet, el Leannéset a hé Urh, a hé houvant, hé Supérioréset, hé General, hé Hovézerion, hé amiet, ol é mant bet énep dehi.\nMerchet-é én office a hé gouil en hé dès souffret a berh er brincet ag er bed, hac anduret hilleih guet er brincet ag en Ilis. Deusto d’hé modesti, hi e avoué en é doai er greden en doai en Eutru Doué laqueit un Escob, a béhani é conz, de vout perpet énep dehi, eit hé accoursein dôh er batiantet. Hé General en doai laret dehi ag en taul quettan gobér quement a gouvant santel èl hé doai a vlêhuen én hé fèn ; mæs en Eutru Doué e bermettas ma changeas quement goudé, ma tihuennas absolumant doh t’hi a hum vellein a nitra, ha ma ras ur houvant dehi de brison. El-cé haval oai guet-ou ha guet er-ré en doai ean laqueit d’obér en dra-zé, ne oai quet mui possibl de santés Therès gobér nitra. Mæs er hontrér e zou arrihuet, a pè dès, guet hé feuranté hac én drespet d’en ol, sàuet open tregont couvant a santeleah hac a benigen vras. A pe gommanças quettan conz a reform, pé a changemant mad, el Leannéset ag er houvant guet-hi hi huai, hac e larai dehi é rai goab a nehai ; int e fallai dehai hé laquat ér prison. Hé Hovézerion hé noézai terribl, e larai dehi ne rai quet mat gobér quement a antrepreneu, ha ne avançai tam én hènt ag er Baraouis ; a pe gonzai dehai ag er græceu vras e rai en Eutru Doué dehi, el un apparissemant, pé ur hourhemen benac en doai reit hun Salvér dehi, int e larai dehi é oai en diaul hé zrompai ; int e scrihuai dehi lihæreu e rai ur boén vras dehi. A bep-tu é tai dehai aviseu de zihoal doh t’hi. Ol en treu-zé e yas quer pêl, que ne rai santés Therès meit ouilein guet en eah n’hé devai quet mui cavet Covézour erbet en devai fallet dehou hé hovessat. Allas ! emé hi, clasquein e rér consolation guet ur Hovézour, mæs, a p’en dé volanté Doué, ne gavér meit tourmant guet-ou. Hi en doai én ur mod aral ur boén vras a balamort d’hé Directour, en Tad santel Balthazar Alvarès, Jesuistr, péhani e oai hè gùellan ami ha conseil, é uélet péguement é oai huet guet en ol ha gênet bras a gaus dehi. Ne rér quet bihannoh d’en dut a ilis aral e ziscoai caranté doh t’hi, hac e rai aviseu mat dehi. Rac turel e rér ar ou houst en ol drouc e gavér de laret a nehi. Hé amiet memb en dès ponnærreit hé hroéz hemb chongeal er gobér ; lod e gavai de laret ag er peh e rai ; lod e larai é oai carguet a hloriustet ; ré-ral, é oai antettet, rac ne sentai quet doh t’ai. En histoér ag én Urh e lar en doai hé amiet gùellan hum assamblet ha rêglet étré-zé ma vezai bet conjuret èl unan possédet.\nEr Santés crucefiet-men e uélai en ol énep dehi, é laret goahan ma elleint a nehi ; mæs hé brassan poén e oai gùélet en dut vat é sehuel én tu guet er-ré fal a hé divout. Ha ne oai quet conzeu a oab pé a zisprisance ne lareint a nehi ; en eutru Escob santel a Tarrascon, é Spagn, e lar én hé buhé é laquér ar hé houst er péh e ellehèr chongeal loussan ag er merhet corromplet hac hemb doujance Doué. Ha ne oai quet hemp quin ér tabasquic é oal gonzér a nehi, mæs ér ruïeu, ér placenneu public, ér houvandeu, bet ha dirac t’hi ; bet e oai ré hac e zai dré charité de gannein pouil dehi étal er grille ag er parloér.\nÉ unan ag hé voyageu, un dam en doai collet hé fantoufl e laquas én hé chonge ne oai meit unan quen décriet èl Therès, e vai bet capabl d’hé laireah : hi e ras quantité a dauleu ar bén er Santés guet hé fantoufl aral, én ur laret dehi dacor er péh en doai lairet ; m’hou lausq de chongeal péh sort anjulieu e larai dehi. Remerquet é oai hegué bras pèn er Santés guet en drouc calet e oai én hi a guênt. Neoah ne sinas griq. Mollet e oai bet exprès livreu d’hé décriein, eit ma vai bet strêhuet mui ha padet pelloh en décrianceu-zé. A pe dreménai, er merhet aral hé anjuliai ; a pe oai é teviz, mar conzai ag er græceu vras e rai Doué dehi, é larér é oai carguet a orgueil ; mar conzai a hé foénieu, é larér é oai é clasq disquein er-ré habilloh eit-hi ; a pe larai ur gonz benac hemb er pouisein mat, en troér hac en durér a guement tu e oai hac é cavér attàu un drouc benac abarh. Dén ne ouair er goab e oai bet groeit a nehi a pe gommanças conz a reform, pé a changein règl en Urh én un aral hilleih calettoh. El Leannéset ag er houvant guet-hi, er General, hac er Venéh ag en Urh hum guemérai ol doh t’hi ; ha neoah er General e oai unan ag hé amiet, hac en doai bet pêl ur gonfiance vras én hi. Bermen é ouyér assès é oai faus testeu e larai drouc a nehi ; mæs nezé é credér é lareint gùir. É mesq er gantité a bep sort fal dreu e laquér ar hé oust, é larér é cassai guet-hi én henteu damezélet youanc ha tuchentil discomberq.\nO men Doué ! pellet é hou chongeu doh chonge mab-dén ! A pe fal deoh hum chervigein ag en dut eit gobér un oevr cair benac eit hou cloër, hui e fal deoh ma vou groeit é mesq er hroézieu ponnærran, ha ma sàou en ol énep dehou. Rac-cé en antrepreneu e zou agréet ha mélet guet en ol, ne rant quet calz a vad nac a hloër de Zoué. Er goal-speret, a pe uél un dra benac énep dehou, e ra é bossibl eit er parrat pé eit en draillein. Er bed e vou perpet er bed, ha jamæs n’éellou coussandein er-ré e lammou é sujité guet-ou. Mæs, én drespet de bep tra, en Eutru Doué e ra attàu er péh e fal dehou gobér, hac e laqua memb de chervige er péh e rai en diaul hac en dut eit parrat. Er mod-cé é ma bet perdéguet ha strêhuet el lézen a grecheneah ol dré er bed. En dut e chonge é rinquér danné a yoh d’obér quement a gouvandeu èl en dès groeit santés Therès, na hi n’hé doai nitra, neoah é mant bet sàuet. En dut e chonge é rinquér bout estimet ha brudet mad eit tolpein quement a Leannéset, ha hi e oai décriet partout ha terribi, neoah hi hé dès int tolpet. En dut e chonge é ma ret en dout amiet a yoh ha cheleuet mad, bout dégueméret mat ha câret guet tud a autorité hac é carg eit forcein er-ré hé décriai de dàuein hac eit sehuel quement a gouvandeu guet danné er ré-ral hac ar ou doar, ha santés Therès ne gav partout meit tud contrel dehi, hé mistr, er venéh, el leannéset ag en Urh guet-hi, hé amiet memb, en dut a autorité, ol en hum sàueint énep dehi ; neoah hi en dès groeit quement a dreu admirabl, ma uélér raih oai dorn en Eutru Doué hé honduyai, hac hum chervigeai a nehi eit ou gobér én drespet d’er boén e guemérai er goal-speret eit parrat.\nO men Doue, guet a guemb e zou étré hou chongeu ha ré en dut ! A lein en Nean hui e sel guet truhé hac e hoarh ar er boén e laquamb de barrat doh hou tessinieu ; hui e laqua de chervige d’ou gobér er péh e ramb eit parrat doh t’ai. Hui hou poai disclériet d’er Patriarche Jojeb é vai bet un dé roué d’é verdér : int e gueméras ur jalousi hac ur haz bras doh t’ou ; int e fallas dehai el lahein, hui er miras doh ou furi ; int er guêrhas de vout esclav é captivité, hac é ma bet quement-cé e zou bet caus dehou de vout ou roué. Revé ou chonge-int n’elleint quet gobér goah eit er parrat, ha revé hou chonge-hui, n’elleint quet gobér gùel eit er secour de vout. O Doué ol buissant ! hui e vatissé hou tessinieu guet main biv, hac er main rebuttettan ha disprisettan guet en dut, e zou er-ré e choéget er-ré guettan. Test a guement-cé Jésus-Chrouist, en Apostolet, er Vartyret, santés Therès ha paud a ré-ral. En ol grechénion e zeli gout quement-cé ; int e avoué é fæt ag er Sænt e zou bet én ou rauc, mæs dal e veint é fæt ag er Sænt a ou amzér ; a p’ou gùélant maltrettet guet en ol, int e gonz hac e ra èl er ré-ral, ha quement-ce e chervige d’en Eutru Doué de vénein er main biv ha précius destinet de vatissein Jerusalem ag er Baraouis : queméramb courage.\nDoh er péh e mès laret, hui e uél santés Therès crucefiet én hé horf hac én hé speret guet Doué ha guet en dut ; sellamb-hi hoah crucefiet guet er goal-speret. Ean en dès assaïet guet mil finesse hé zrompein ; gùéhavé ean e barissai dirac t’hi èl hun Salvér, gùéhavé ean e gonzai doh hé halon èl en Eutru Doué ; gùehavé aral ean hé zourmantai guet arrage, e assaïai hé zaguein ; gùéhavé anfin int e zai a vanden d’hum durel ar nehi hac e rai dehi, goahan drouc e elleint. Hi e ziscléri hi memb é laquehai en dut de scuéh pe fallehai dehi laret ol er poénieu hé dès bet d’andur guet en drouc-speret.\nÉ creis en tourmanteu hac er hroézieu bras ha pamdiéc-cé, santés Therès e hum zalhai staguet stert doh Doué. Exampl Jésus-Chrouist, antréet én é hloër dré en hènt ag er groéz, hac exampl er Sænt oueit de joyeu éternèl er Baraouis dré er memb hènt, e rai nerh d’hé hourage a pe zai dehou fallat, hac e zeli ehué gobér er memb tra d’hun hani.\nO Jésus me Salvér ! scùir er grechénion ha priæd en ineanneu santel, hou ç’hanhue beniguet re-vou santefiet guenemh ér memb mod ma hoès santefiet hani hou Tad éternel ; hou ranteleah degasset temb ér memb mod ma hoès ean degasset d’er Uériés, d’en Apostolet ha d’hou ç’amiet brassan, péré n’en dint oueit d’énou meit dré hènt royal ha sur er groéz ; hou volanté re-vou groeit ar en doar èl én Nean.\nEl-cé re-vou groeit.\nAdtapet diwar « https://br.wikisource.org/w/index.php?title=Scùir_a_batiantet&oldid=83338 »\nKemmoù diwezhañ degaset d'ar bajenn-mañ d'an 8 Gen 2016, da 10:50.